qundao/data-zh-poetry huggingface dataset:
赋得春雪映早梅
作者：彭孙遹
朝代：清
体裁：五言排律

春雪舞雕霙，春梅照绮甍。雪迟如有待，梅早似相迎。银海千层合，琳枝几树明。乍飞犹弄态，交映倍多情。错落开池籞，缤纷拂户楹。临风争婀娜，得月并萦盈。露筱遥分影，霜禽暗辨声。夕霏绡袂湿，晓梦蝶魂轻。冉冉花兼絮，冥冥雨更晴。郢歌传玉笛，陇信报琼英。薄暝依微见，馀辉潋滟生。色香空不染，臭味淡相成。东阁耽幽寂，西州抱洁贞。纵因时序转，未改岁寒盟。皓质卑桃李，灵区匹阆瀛。人无黄竹怨，仙是绿华名。览物心弥旷，澄怀境至清。芳流梁苑简，瑞贶傅岩羹。御陌瑶光遍，天葩淑景呈。浩然窥太素，淳化复何营。
赋得月宇临丹地
作者：彭孙遹
朝代：清
体裁：五言排律

月宇郁峥嵘，迢迢逼太清。青霄缘直上，丹地此高擎。燕雀窥珠网，星河接绣甍。金枢悬自转，玉斧琢还成。屏障吹云母，罘罳漾水晶。元霜流皎洁，颢气挹鲜英。宛向虚无出，真从广漠生。花林春冉冉，香雾晓盈盈。绝汉离宫度，因山阁道轻。陂陁承画栋，缥缈架雕楹。已似临琼岛，何须问赤城。霞蒸光并绚，虹亘色逾明。徙倚舒遐眺，留连惬胜情。川原何旷邈，楼观更纷萦。桂醑仙杯渥，霓裳妙舞呈。殿仍甘露号，人作阆风行。宴镐扬周雅，歌汾陋汉京。浮桥斜过骑，落照晚衔晴。游豫当年盛，君臣一德赓。开元遗咏在，千载想升平。
赋得检书烧烛短
作者：彭孙遹
朝代：清
体裁：七言律诗

萧斋灯烬漏将终，缥帙初开子夜中。滴露不知金灺冷，燃藜如见玉膏融。芸辉拂幌还飘篆，兰蕊侵帘已缀虫。凤胫莫嫌吹更短，寒光映雪正朦胧。
赋得百啭流莺绕建章
作者：彭孙遹
朝代：清
体裁：七言律诗

五云笼日曙烟轻，绮谷初闻百啭莺。兰吹回时偏睍睆，花阴深处未分明。风前曲度黄金缕，天际歌传白雪声。何事银簧犹待炙，上林芳树正春晴。
赋得雨中春树万人家
作者：彭孙遹
朝代：清
体裁：五言排律

春树雨中妍，人家万井烟。韶华明绮甸，淑景媚芳年。点缀皇州丽，参差紫陌联。雪销金掌外，冰坼玉河前。细缬铺铜沼，轻尘散锦鞯。泥融知燕喜，谷暖见莺迁。卉物看如此，河山思渺然。远心纷入抱，逸兴邈孤骞。岚翠浓堪摘，林光净可怜。楼台寒漠漠，水木静娟娟。鸡犬新丰市，桑麻下杜田。地仍三辅旧，俗向五陵传。赐酪分槐火，疏渠试石泉。清晖遥映带，佳气霭葱芊。相对宸襟畅，来游睿赏偏。离宫通汉塞，复道俯秦川。稍出青门曲，还过素浐边。溪莎迎羽葆，堤柳拂旌㫋。一税星言驾，重修月令篇。杏花红旖旎，菖叶碧连蜷。籍有朱纮在，居无黛耜悬。峰阴摇晚色，鸟语叶繁弦。问俗泠风至，乘时惠泽鲜。不须郇伯咏，沾洒自云天。
赋得龙池柳色雨中深
作者：彭孙遹
朝代：清
体裁：五言排律

龙池春水生，曲曲抱瑶京。柳暗拖新雨，花浓失旧晴。缘溪枝婀娜，叠浪色晶莹。点镜青蛾湿，窥人翠黛明。一泓波自照，二月草初萌。袅袅吹鱼藻，萋萋傲野苹。林阴深欲暝，岚气静如迎。影净湘纹縠，光流楚竹笙。揽游吟白傅，感物赋兰成。泥润频巢燕，簧寒未啭莺。拂堤千万树，映水两三茎。濯月姿逾皎，因风态倍清。烟笼偏妩媚，雾锁转葱菁。浓绿低帘幕，空苍漾槛楹。蓬莱仍帝里，兴庆即仙瀛。蕙沼铺澄练，荪桡击素琼。上林眠乍起，太液拂还轻。天近偏多泽，恩深独向荣。宸游回凤辇，睿赏引霓旌。留待朝来霁，追欢会玉缨。
赐御书恭谢
作者：彭孙遹
朝代：清
体裁：古风

瀛洲台阁憺无暑，南薰一奏风泠然。槐阴日上初辨色，棽离黼座开御筵。万几裁罢清且豫，驰骤翰墨挥云烟。金膏染出蜀江锦，银钩铁箸何精妍。或如鹘起势耸拔，又似凤翥姿翩跹。纵横夭矫不可状，中有逸气相盘旋。壁间蠹简久不睹，八分飞白频流沿。钟王代兴法始备，擅绝此事千馀年。岂知圣学亦游艺，脱略迹象捐蹄筌。顿令神谐掩前哲，洵由天授非师传。来汝词臣特颁赐，晓衙忽奉中旨宣。金绳玉轴皆至宝，寸珠探得骊龙渊。诸臣取一臣取二，抃舞不觉衣裳颠。循墙归去窃三叹，皇仁自近匝八埏。时平端藉主明圣，崇文稽古亲儒贤。臣之遭也亦何幸，出入禁闼猥备员。诵诗往往窥比兴，讲易稍稍聆性天。庶竭馀齿答明诏，不才朽质穷雕镌。琅函什袭敢亵视，奎光上烛太微躔。愿留宸诏被金石，中天日月长高悬。
赠吕梦轩·其一
作者：彭孙遹
朝代：清
体裁：五言律诗

京洛同游日，分携已十霜。鸣琴看作吏，画省羡为郎。胜迹从濠濮，名山对凤凰。此方频水旱，待发汲公仓。
赠吕梦轩·其二
作者：彭孙遹
朝代：清
体裁：五言律诗

胜国兴王地，才郎拥传时。云中帝子宅，花外列仙祠。秋色分荆岭，春流绕芍陂。河山谁共赏，庄惠有心期。
赠周生
作者：彭孙遹
朝代：清
体裁：五言律诗

同是风尘客，相逢各黯然。乡心归雁后，故国夕阳边。康伯犹居洛，荆卿未去燕。倚闾千里意，慰尔思悬悬。
赠夏继先
作者：彭孙遹
朝代：清
体裁：七言律诗

五载相思意渺然，岭云江树隔山川。鹴裘忆醉燕台酒，鹊印看清瘴海烟。万里同时依绛帐，一官几日领楼船。五仙城下秋风里，再得班荆说往年。
赠大津上人
作者：彭孙遹
朝代：清
体裁：五言律诗

结宇离人境，萧然出世因。观空惟止水，根寂见前尘。阶树寒逾翠，山花暖自春。安禅忘日夕，径草已成茵。
赠天衣上人
作者：彭孙遹
朝代：清
体裁：七言律诗

曾把祗园拂子提，亲承面目化人西。饭溲白雪寒舂米，菜瀹黄芽苦口齑。天际看云心自定，山中赴讲客常携。笋蒲不厌贫家供，肯为相寻福见溪。
赠孙惟一学士·其一
作者：彭孙遹
朝代：清
体裁：七言绝句

禁院清严晓直时，罘罳花影昼迟迟。九重春色深如海，不是词臣总不知。
赠孙惟一学士·其三
作者：彭孙遹
朝代：清
体裁：七言绝句

红药春妍碧树秋，玉堂长得擅风流。谁从淮海矜豪气，别有人间百尺楼。
赠孙惟一学士·其二
作者：彭孙遹
朝代：清
体裁：七言绝句

紫殿重来鬓未苍，春晖端与圣恩长。朝来缥碧亲宣赐，好为先生进一觞。
赠孙象五
作者：彭孙遹
朝代：清
体裁：七言律诗

悬瓠城边独往时，萧然杖屦见风期。客惟叔度招寻数，地近苏门啸傲宜。胜日樽开还北海，故乡花发又南枝。新安江水明如镜，迟尔归来理钓丝。
赠张明府
作者：彭孙遹
朝代：清
体裁：七言律诗

仙凫初向日边迎，百里讴吟政已成。行马风传三戟贵，悬鱼节比五丝清。山光近郭生朝爽，海色疏帘映晚晴。花落讼庭秋似水，弦风亭上有琴声。
赠张茂才
作者：彭孙遹
朝代：清
体裁：七言律诗

富平七叶张公子，意气还能傲蒯缑。腹笥定知三箧富，词源堪挟百川流。已看剑气逢神解，岂必珠光惜暗投。见说太真居第二，时名原不让王刘。
赠惺石上人
作者：彭孙遹
朝代：清
体裁：五言律诗

离俗何年事，孤云此共依。净巾花氎布，初具水田衣。吟思秋蝉切，禅心夕炷微。空林人迹断，流水抱双扉。
赠房兴公·其一
作者：彭孙遹
朝代：清
体裁：七言律诗

香吏曾同玉女居，夜来邂逅定何如。偷移暮雨重阳近，低问芳龄十五馀。麝月微分开靥后，鸦黄轻点画眉初。妆成欲下朱楼去，更照菱波过绮疏。
赠房兴公·其二
作者：彭孙遹
朝代：清
体裁：七言律诗

渡头桃叶若为情，观里璚花浪得名。乍可便娟回舞态，早从娇小辨弦声。春云入梦屏山远，秋帐生香小簟平。晓起临窗窥玉镜，双蛾犹觉可怜生。
赠文洽
作者：彭孙遹
朝代：清
体裁：七言律诗

玉麈风流冠讲坛，仙葩五色散铅丹。名从桂苑留仙籍，才是兰苕振彩翰。狂客定惭苏岭啸，痴人那解蚁封盘。只馀一事差堪负，棋品还能过谢安。
赠施叔允前辈
作者：彭孙遹
朝代：清
体裁：七言律诗

曾摛天藻直銮陂，遗老如今更有谁。文献依然留隔代，典型从此忆当时。谈经夙擅施雠易，好学仍歌卫武诗。却笑彦回称世胄，不将名德保期颐。
赠普恩寺隐山上人·其一
作者：彭孙遹
朝代：清
体裁：七言律诗

萍合天涯意己倾，故人海内有逢迎。十年身计伤飘泊，三世交情见死生。雁去西山残雪尽，客来易水暮云平。关河辽落风尘阻，愧尔班荆道左情。
赠普恩寺隐山上人·其二
作者：彭孙遹
朝代：清
体裁：七言律诗

忆昔乘骢过上方，题诗应遍赞公房。当年莲社仍无恙，别业柴桑己尽荒。宿草凄迷伤往事，征衫寥落滞他乡。重来不尽低徊意，古树寒花旧讲堂。
赠李将军
作者：彭孙遹
朝代：清
体裁：七言律诗

少年意气总如云，儒将风流独有君。越石登楼堪坐啸，脩期下马更能文。清秋横海戈鋋壮，落日辕门组练分。见说圣明思钜鹿，论功谁似李将军。
赠杜振门司农·其一
作者：彭孙遹
朝代：清
体裁：七言律诗

军须民力困输供，海内名卿有杜悰。通秩近兼周少保，度支仍领汉司农。文成鹿币时何补，山采铜沟事岂逢。怅望城南天尺五，谁能取次赋登龙。
赠杜振门司农·其二
作者：彭孙遹
朝代：清
体裁：七言律诗

汉廷卿相尽名贤，九列登朝发尚玄。太史漫书平准法，大农兼给水衡钱。中条山下饶清境，姑射峰头有谪仙。休沐他年应卜筑，风流不数旧樊川。
赠杨以斋副宪·其一
作者：彭孙遹
朝代：清
体裁：七言律诗

柱后嵯峨执法冠，绣衣立仗五云端。性成姜桂非因老，气冽冰霜本耐寒。朝野倾心酬望易，圣明知已报恩难。清卿几载心如水，肯借他途转一官。
赠杨以斋副宪·其三
作者：彭孙遹
朝代：清
体裁：七言律诗

文学端推达者先，服官本不愧前贤。已将廉让兴千古，更借风棱障百川。六察班尊三独坐，四知名彻九重天。兰台况是藏书地，暇日还堪问简编。
赠杨以斋副宪·其二
作者：彭孙遹
朝代：清
体裁：七言律诗

曾作先皇献纳臣，当年直节最嶙峋。中丞今是台官长，钜典初逢计吏辰。定有清裁传白笔，可无圣德诵丹宸。南司风纪由来重，连茹登朝尽正人。
赠梁木天
作者：彭孙遹
朝代：清
体裁：古风

高城古寺静不哗，欲落未落白日斜。使君乘暇一相访，车骑不惊城上鸦。桐阴数亩绿覆地，坐谭向夕多高寄。十载空违箕颍心，一行且作沧洲吏。君今簿领困朱颜，憔悴王郎亦此间。才人屈曲复何意，天路迢遥讵可攀。
赠汤明府
作者：彭孙遹
朝代：清
体裁：七言律诗

曲江当日出高车，院里留题笼碧纱。别去久无彭蠡雁，今来新种洛阳花。芳郊雪尽春行仗，高阁香清晚放衙。解道文房诗思好，莺声柳色报年华。
赠潘仙客太守
作者：彭孙遹
朝代：清
体裁：古风

夫子间气英，郁郁瑚琏器。一擢夏官郎，再典秋闱试。帷帐穷天渊，网罗皆云骥。兼此文武才，永为廊庙寄。驱车向渤海，神京三辅地。刀剑犹纷纷，斯民未知义。易俗多苦心，报政洵优异。是时先皇帝，注意循良吏。蔀屋腾歌谣，御屏留姓字。方期岁九迁，忽讶言三至。萧然解组归，形神远无累。父老既留行，儿童亦挥泪。左迁何足忧，荣名在百世。伊余执鞭情，十年深寤寐。今见紫芝人，愿托青云士。季路信一言，刘弘重片刺。冀回黍谷寒，得奋天池翅。明谊结中心，千秋义无二。
赠王东皋吏部·其一
作者：彭孙遹
朝代：清
体裁：七言律诗

南曹仙吏冠诸郎，邺下名流缀鹭行。启事一时推品藻，选人千载颂公方。关河岁晚绨袍冷，阊阖云高禁路长。记得清酣风月夜，座中三日握兰香。
赠王东皋吏部·其二
作者：彭孙遹
朝代：清
体裁：七言律诗

起草归来玉署清，高轩晨夕过柴荆。泥涂久巳安卑贱，湖海犹劳问姓名。台里青山铜雀馆，尊前寒月蓟邱城。他年薄宦风尘下，回首云霄万里情。
赠王允谐太守·其一
作者：彭孙遹
朝代：清
体裁：五言律诗

含香清誉满，持节主恩新。地是秦封古，官如汉吏循。山川供坐啸，梅柳照行春。料得心如水，衙斋不厌贫。
赠王允谐太守·其二
作者：彭孙遹
朝代：清
体裁：五言律诗

湖光生卧阁，城阙已秋风。花发褰帷外，香清画戟中。鞭蒲人自理，岐麦岁初丰。吏治当今切，深知颍渤功。
赠王贞元大参·其一
作者：彭孙遹
朝代：清
体裁：五言律诗

旌棨屏藩重，山川景气明。冰壶清自映，铃阁静无声。来献千秋镜，归当万里城。台司虚左在，直接泰阶平。
赠王贞元大参·其二
作者：彭孙遹
朝代：清
体裁：五言律诗

三月长安道，兰辰接胜游。清阴分樾下，芳吹纳风流。鹤盖辞双阙，熊幡引八驺。圣朝勤衮职，早晚待樊侯。
赠胡豹生先辈
作者：彭孙遹
朝代：清
体裁：七言律诗

天涯踪迹久飘蓬，十载青云客梦中。风节人间穷益见，文章岭外老弥工。客吟已自深庄舄，蛮语何妨傲郝隆。归计明年须及早，不教辛苦望征鸿。
赠袁重其
作者：彭孙遹
朝代：清
体裁：五言律诗

尔名推独行，今日喜相过。委巷留车辙，闲庭长薜萝。白华亲膳洁，黄鸟友声多。坐觉春阴暮，论交奈晚何。
赠钱寻千
作者：彭孙遹
朝代：清
体裁：七言律诗

高斋清阒对斜阳，伏枕摊书捡药方。未得忘机同海鸟，可能缮性似梁鸯。一闻渌水愁难和，三摘瑶英喜欲狂。老矣无能相赏重，人间合有蔡中郎。
赠顾茜来吏部廿三韵
作者：彭孙遹
朝代：清
体裁：五言排律

阊阖中天启，鹓鸾禁寺翔。紫泥初入捧，佳树已成行。画粉神仙署，薰衣侍史香。俊同裴叔则，清是顾长康。当日新更始，诸曹举大纲。品题澄水镜，故事罢山郎。铨局推通简，时贤少颉颃。在公仍夙夜，赐沐有辉光。江左风流旧，龙门雅誉当。瞻星文粲粲，挹海量汪汪。身作儒林冠，胸将武库藏。人皆尊哲匠，君岂问荒庄。北阙存深眷，东山久属望。云霾看立化，日月亦何伤。下士泥涂贱，穷居海峤傍。白鸥成伴侣，赤鴳自榆枋。忽有三言虎，能飞六月霜。沉冤埋土壤，高谊薄穹苍。宛转加垂手，殷勤见热肠。片辞乔岳重，万里润河长。欲使寒灰起，还令百草芳。羽毛端自惜，毫发竟奚偿。千载存明信，于公义不忘。
赠鹾使余岱舆侍御
作者：彭孙遹
朝代：清
体裁：五言排律

南顾劳明主，西台遣近臣。昔闻题柱客，今见避骢人。霜旆临吴甸，星轺指越津。诸曹争负弩，大吏此埋轮。民力艰濡沫，商䑸苦算缗。帆樯千里色，井灶万家春。国计频年绌，军需不日陈。岩疆纷雨露，涨海净风尘。早晚归鹓列，中朝待秉钧。
赠龙师
作者：彭孙遹
朝代：清
体裁：五言律诗

远道思君日，西风落叶初。曾从吴市客，一寄武林书。小艇江潮急，孤城夏雨疏。相逢还问讯，归计定何如。
走笔柬讱庵
作者：彭孙遹
朝代：清
体裁：古风

诏书昨日下金銮，翰林学士初进秩。学士由来恬仕进，不营门户但孤立。圣主知君君不孤，十载孤忠主所悉。朝来策马过君门，厨办萧然扃幽寂。长安衮衮诸公卿，那能似此耐官职。正人登用将太平，我欲陈诗歌圣德。
走马斜街见菊花·其一
作者：彭孙遹
朝代：清
体裁：七言绝句

黯淡秋阴白日斜，又看黄菊傲霜华。客情最是难消遣，捣素声中唱卖花。
走马斜街见菊花·其二
作者：彭孙遹
朝代：清
体裁：七言绝句

清霜落后雁初回，不见南中一字来。此日东篱秋色满，黄花终日为谁开。
赴惠州别崔大
作者：彭孙遹
朝代：清
体裁：古风

羁居不知岁，值此蕉萃时。再渡榕溪水，重违故人期。我车方东迈，我心已西悲。寒禽惊夕濑，木叶感凉飔。年芳暗销落，谁能长自持。
越台怀古
作者：彭孙遹
朝代：清
体裁：七言绝句

荒台下见海云低，歌舞冈前日向西。一自越王通使后，几回烽火照湟溪。
越台高
作者：彭孙遹
朝代：清
体裁：古风

越台高，高磊磊，挟江闽，驰岭海。石阙双耸，云栋孤擎。利在威远，安用虚名。宝剑出匣，虹飞电落。庾桂为镡，儋珠为锷。陆击凫雁，水割溪毛。敌忾未奏，不如铅刀。犀渠卧雨，弧矢在房。壮士徒抟，千夫莫当。何不挥斥乎上下，为天子兮守四方。
越溪行
作者：彭孙遹
朝代：清

越来溪，公莫渡。行人隔水呼唤频，舟子掉头不肯顾。波平如掌帆不前，碧湖澄静生寒烟。县官封船供应急，经今一月还复然。公家用物有定数，民间那得知其故。日日官船进女城，依然船数不加盈。昨闻大师至，已泊南濠隈。太守亲自出，平明骑马来。官来犹自可，兵来烈如火。弓刀装小舠，人马乘大舸。越来溪，公莫渡。捉船未已还捉人，劝君漫出城西路。
踏月
作者：彭孙遹
朝代：清
体裁：五言律诗

踏月高城下，翛然兴寄遥。草虫空自语，木叶巳先飘。秋老梧桐树，霜浓石板桥。何因歌吹起，摇落感今宵。
踏莎行·将游岭南却寄
作者：彭孙遹
朝代：清

荔子香寒，珠官色冷，绿溪雨暗桄榔影。枉将泪眼望南云，梦魂不渡梅花岭。翠羽双飞，素馨千顷。此方仍是繁华境。仙梅开日是来时，一枝归把相思赠。
踏莎行·悼兄女
作者：彭孙遹
朝代：清

四韵拈成，六书摹遍，小窗夜夜温文选。绣床竟日不闻声，间来学弄湘妃管。白璧难坚，彩云易断。此生何处重相见。銮江一纸断肠书，泪痕遥洒登高宴。
踏莎行·春暮
作者：彭孙遹
朝代：清

莺掷金梭，柳抛翠缕。盈盈娇眼慵难举。落花一夜嫁东风，无情蜂蝶轻相许。尺五楼台，秋千笑语。青鞋湿透胭脂雨。流波千里送春归，棠梨开尽愁无主。
踏莎行·题美人画扇
作者：彭孙遹
朝代：清

点点凌波，些些眉妩。玉莲花下私行去。花光脸色不分明，红酥欲凝娇无语。醉玉如烟，汗妆如雨。风流体态还如许。罗衣恰好半身长，依稀已到销魂处。
车中见
作者：彭孙遹
朝代：清
体裁：七言律诗

香车逐队辘轳声，结束鲜妍别有情。交倚宫靴芳褥稳，平分顶髻宝钗横。隔帏乍悦倾城色，卷幔还疑出塞行。蝉鬓弓鞋何所事，吴姬浪得可怜名。
轩轩行马第
作者：彭孙遹
朝代：清
体裁：古风

轩轩行马第，蔼蔼凌云彦。旦陪兔苑游，夕侍平台宴。黼帐锦氍毹，雕弓金仆姑。初筵陈醴酒，前席蹑明珠。春冰不久坚，朝槿无长妍。一朝失势去，四散如飘烟。沈渊得夜光，舐痔叨车乘。谁知金紫门，不及蓬蒿径。
过北谯旧里赋呈羽皇家叔·其一
作者：彭孙遹
朝代：清
体裁：五言律诗

自离谯上宅，南北各纷然。吴楚一千里，星霜三百年。人情怀水木，吾土隔风烟。时有江边信，心知大阮贤。
过北谯旧里赋呈羽皇家叔·其二
作者：彭孙遹
朝代：清
体裁：五言律诗

吾叔曾持节，朱轓出魏州。赐金疏傅老，赌墅谢公游。山接琅琊胜，阶生玉树秋。樽前群从在，谁得继风流。
过吴门别明远
作者：彭孙遹
朝代：清
体裁：七言律诗

停桡薄暮起离歌，尊酒重来此地过。茂苑花残红踯躅，寒山云锁碧嵯峨。波澄晚色空中远，天散晴霞尽处多。知尔不须怨沦落，沧洲吾欲返渔艖。
过岭二首·其一
作者：彭孙遹
朝代：清
体裁：七言律诗

春风又逐塞鸿飞，横浦人烟入望微。却忆天南真似梦，暂来岭北已如归。松阴不改当时碧，柳色曾攀去日衣。犹有平生师友在，寸心长自恋音徽。
过岭二首·其二
作者：彭孙遹
朝代：清
体裁：七言律诗

日溯浈江问客程，一朝过岭觉身轻。时平已罢三关戍，兴尽空为百粤行。凤鸟承旂游碧落，飞廉托乘入朱明。他年倘续罗浮志，流寓还堪占姓名。
过崔氏故居
作者：彭孙遹
朝代：清
体裁：五言律诗

驷马当时地，清濠对柳堤。留宾朱户启，卜夜玉绳低。亭馆皆新主，门楣尚旧题。一从歌薤后，风物日凄凄。
过新丰镇
作者：彭孙遹
朝代：清
体裁：七言律诗

新丰古道几舟行，日落轻帆片片明。杂树初青难辨种，乱山空碧不知名。江流曲折生春水，霞气依微媚晚晴。独上河梁一长眺，川原烟景正凄清。
过烟雨废楼次仲兄韵
作者：彭孙遹
朝代：清
体裁：七言律诗

南湖春水碧无边，暝色垂垂落远川。何处楼台收暮雨，欲将兴废问寒烟。斜阳白苧依微见，宿鹭晴沙自在眠。忽忆留题今十载，绿波芳草故依然。
过竹林寺
作者：彭孙遹
朝代：清
体裁：五言律诗

古刹何时建，经年客到稀。唤晴双鸟下，汲雪一僧归。废址无栽竹，枯藤有化衣。王猷空命驾，幽兴怅多违。
过羊叔子故里
作者：彭孙遹
朝代：清
体裁：七言律诗

千里淄青一望间，数家烟火隔人寰。空村店绕青溪出，废陇人驱白豕还。羊祜宅荒桥枕水，曹参城远日沉山。此中碑记皆零落，岘首苍苔色未斑。
过迎銮镇与亡友吴尔世别处
作者：彭孙遹
朝代：清
体裁：五言律诗

折柳城阴暮，迎銮事远征。故人今宿草，此地旧班荆。薄暮青山合，微风绿涨平。斜阳芳树外，怊怅乱啼莺。
过邵伯湖
作者：彭孙遹
朝代：清
体裁：五言律诗

斜曛低驿路，马首怅何依。晚渡潮争上，寒塘人独归。溪鱼时自掷，水鸟惯卑飞。愿逐垂纶者，长歌入钓矶。
过际公房
作者：彭孙遹
朝代：清
体裁：七言律诗

绿蕉翠竹总菩提，净域依然鹫岭西。世外多情惟老衲，人间至味是酸齑。图书莫怪归装涩，云水应将坐具携。何日相依行脚去，香泉一勺礼曹溪。
过韩侯钓台
作者：彭孙遹
朝代：清
体裁：五言律诗

淮水东流去，荒台此地存。江云侵树色，碑雨没苔痕。已抱千秋恨，谁衔一饭恩。相逢尽岐路，空复说王孙。
迎春
作者：彭孙遹
朝代：清
体裁：七言律诗

青旂此日出东郊，腊尽江南草渐苞。玉蕊定须参后乘，朱樱未许占前茅。已裁金胜排湘萼，谁伴银幡妥碧髾。笑向春风问消息，嫩黄数点上花梢。
还至雷乡馆中雨憩
作者：彭孙遹
朝代：清
体裁：古风

昔往始徂暑，今来已暮秋。驱车逝将返，零雨湿我辀。旧馆再一宿，登此亭上楼。娑罗子初落，黄菊花已稠。时物一以谢，河山邈且修。怅然发长叹，四顾增离愁。
进彭蠡口见邻舟挂帆入楚
作者：彭孙遹
朝代：清
体裁：七言律诗

沦落天涯可柰何，又看清露满林柯。书裁绣段愁难寄，地险横池喜乍过。皖口西来江路尽，湓城南上楚程多。因风想到怀沙处，秋水潇湘已自波。
送丁筠雪之顺德郡丞任
作者：彭孙遹
朝代：清
体裁：七言律诗

仙轺南去路倭迟，五马从容佐郡时。漳水渠边行问俗，鹊山影里静褰帷。凝香尽日闻清啸，卧阁终朝少诤词。才地清华名迹美，丁潭公望尽人知。
送丁雁水之赣州
作者：彭孙遹
朝代：清
体裁：七言律诗

豫章南上是虔州，旄节从来拥上游。百丈戍边通两粤，十州城外汇双流。石兰水竹参差长，岚气波光日夕浮。此去登临逢宋玉，一台二妙喜同游。
送东昌吴司马
作者：彭孙遹
朝代：清
体裁：七言律诗

十载曾知季重名，隼旟新拥画轓行。讼庭人静秋阴合，卧阁诗成午篆清。早见安澜歌瓠子，从无飞矢到聊城。只今不数高唐守，径寸珠光照乘明。
送乔石林归宝应·其一
作者：彭孙遹
朝代：清
体裁：七言律诗

玉树蒹葭各一身，因缘偏得托清尘。兰台图籍同蒐订，芸阁文章互讨论。晚出掖门恒上锁，晓趋朝列每连茵。别离不分今时有，无赖骊驹忽在门。
送乔石林归宝应·其二
作者：彭孙遹
朝代：清
体裁：七言律诗

草堂闻在甓湖浔，疏快真堪寄远心。饶有林艿供结搆，雅多朋好足招寻。红衣帘幕清无暑，碧玉楼台憺有阴。直为竹深荷净处，也应及早卸朝簪。
送云客兄还吴·其一
作者：彭孙遹
朝代：清
体裁：七言绝句

兄弟天涯兴不孤，携筇日醉酒人垆。故园春色遥相待，一夕归心满石湖。
送云客兄还吴·其三
作者：彭孙遹
朝代：清
体裁：七言绝句

送别关河雨雪深，应知此际怅登临。归时若遇吴门卒，为致明时劝驾心。
送云客兄还吴·其二
作者：彭孙遹
朝代：清
体裁：七言绝句

不惜间关千里行，梦中春树阖闾城。扁舟他日来相过，共向山窗听雨声。
送人颁诏粤西
作者：彭孙遹
朝代：清
体裁：七言律诗

博望仙槎万里途，南来清海接苍梧。兰台乍遣中天诏，桂岭仍通使者符。宝剑新装看谕越，锦衣故事待还吴。此行好为宣恩泽，乱后疮痍久未苏。
送兰皋之滇中·其一
作者：彭孙遹
朝代：清
体裁：五言律诗

征轺方万里，霜气正凌兢。宦远人情减，秋悲别绪增。风前寒雁断，天外暮云凝。徒有盈觞酒，徘徊思不胜。
送兰皋之滇中·其二
作者：彭孙遹
朝代：清
体裁：五言律诗

即今同轨日，六诏已销兵。底是人豪忲，依然土沃瀛。精庐闻雅吹，清圳见深耕。莫使文成义，长留徼外名。
送刘介庵
作者：彭孙遹
朝代：清
体裁：七言律诗

北徐方镇控诸邻，妙简仙郎建节新。瓠子河流千顷泽，枌榆社鼓万家春。十年旧雨同游宦，此日停云有故人。君到江南相忆否，题诗好为寄香蘋。
送古灯上人还槜李·其一
作者：彭孙遹
朝代：清
体裁：五言律诗

吾衰才日退，薄宦兴萧然。似鹢还飞宋，为函亦在燕。人间无乐地，教外有真传。便欲同公去，双峰兰若边。
送古灯上人还槜李·其二
作者：彭孙遹
朝代：清
体裁：五言律诗

閒云亦何意，去住总翛然。意尽便归越，兴来还到燕。玄机千里秘，秀句万人传。若向天台路，留题八桂边。
送叶慕芦归黄州即用夏日閒居元韵
作者：彭孙遹
朝代：清
体裁：五言律诗

三载京华客，相依作比邻。交情方自昔，别绪又从新。赐爵徒输粟，忧时欲徙薪。艰难思共济，望尔直庐频。
送吴万怀舍人假归
作者：彭孙遹
朝代：清
体裁：七言律诗

何事南归不可留，抽簪南去凤池头。频年寓省吟秋兴，此日还家羡昼游。坐对山中丛桂树，行移湖上木兰舟。凭将出处轻相较，绝胜元规有一邱。
送吴五崖视学中州·其一
作者：彭孙遹
朝代：清
体裁：七言律诗

天垂奎璧望中开，地近三河枕斗魁。词赋本从梁苑出，图书况是洛川来。涧瀍清绝千寻水，嵩少高临百尺台。大雅文章看一变，只今不数少微才。
送吴五崖视学中州·其二
作者：彭孙遹
朝代：清
体裁：七言律诗

当年退食忆追随，酒盏诗筒事事宜。袁令曾为宣武戏，江郎不让茂弘棋。使车一出占风采，客舍频来感别离。若到汝南应寄语，春心摇落索居时。
送吴尔世奉母归新安次孙山人韵
作者：彭孙遹
朝代：清
体裁：五言律诗

溪南幽绝地，君奉板舆行。已自甘偕隐，能无念友生。江芳清可采，山翠近如迎。想到称觞候，千花照酒明。
送吴幼弨还石门
作者：彭孙遹
朝代：清
体裁：七言律诗

梧凤能调六管鸣，云鹏终赴九霄程。人皆寝默因金注，天与摧藏是玉成。焚草岂期收末议，采兰偏喜遂私情。轻轩骈竹从容在，早使孤臣戴圣明。
送周星公使安南·其一
作者：彭孙遹
朝代：清
体裁：七言律诗

交州风土古来传，万里炎荒近濮沿。自有越人输白雉，无劳汉使置朱鸢。画函授节看谁捧，华省多才让汝贤。从此相思须极目，双星遥在日南边。
送周星公使安南·其二
作者：彭孙遹
朝代：清
体裁：七言律诗

芳草王孙万里长，津亭行色柳初黄。即看翠羽来荒徼，漫说龙编是瘴乡。海月孤明珠母现，山田再熟稻花香。使臣本自清郎出，不羡当年宝剑装。
送周瑞历之任大田
作者：彭孙遹
朝代：清
体裁：古风

今皇念人瘼，吏治最所先。百里寄民社，一一皆精甄。周侯本吴士，秀出凌云烟。俛就选人格，剖符之大田。大田蕞尔邑，岭外仍孤悬。壤地虽褊小，风土殊静便。耕桑有本业，氓俗无轻儇。延颅望新政，行矣当勉旃。慎无鄙夷此，而不加勤拳。视民当如子，敬上亲仁贤。君心操冰雪，君才利龙渊。利器不自衒，清节久益坚。强力赴公事，德心周井廛。计岁必有馀，嘉名自流传。不见鸣皋鹤，声闻彻九天。鸾栖肯终屈，万仞看腾鶱。
送周雅楫视学浙江便道归毗陵省觐之作
作者：彭孙遹
朝代：清
体裁：七言律诗

曾登吴观发吴吟，恰拥仙轺越水浔。琼苑名高丹诏丽，玉堂人坐绛帷深。当官久切春晖恋，过里曾无昼锦心。漫说南陔兰可采，新栽桃李已成阴。
送姚经三归桐城
作者：彭孙遹
朝代：清
体裁：七言绝句

客舍骊歌日暮闻，归帆遥带皖江云。不堪同作天涯侣，黄叶青山独送君。
送姜山上人归东莞山中
作者：彭孙遹
朝代：清
体裁：五言绝句

方外栖迟久，山中独往深。孤云同此意，来去亦无心。
送孙予立使安南
作者：彭孙遹
朝代：清
体裁：七言律诗

万里天南道路长，由来比景是炎乡。车书已自图王会，郡县何须隶职方。鲛革岁登天府贡，雀符春遣使臣装。星轺此去无淹久，归日还歌四牡章。
送孙介夫归越州
作者：彭孙遹
朝代：清
体裁：五言律诗

苏台朝极目，芳草遍郊原。犹作吴宫色，能销越客魂。莺声移杂树，花气满离樽。去逐春江水，随潮到里门。
送孙象五之汝宁
作者：彭孙遹
朝代：清
体裁：五言律诗

汝南何处是，此去路倭迟。草满袁闳室，烟迷叔度祠。江云愁北望，乡树发南枝。回首鸰原上，天涯有梦思。
送宋右宜之平阳
作者：彭孙遹
朝代：清
体裁：七言律诗

早驾轺车入泽宫，赋声殷殷欲摩空。旧操白雪无人和，此日青云有路通。暂逐征鸿辞蓟北，偶思芳酝过河东。瑶华倘许频相摘，为斲秋林玉一筒。
送宋尚木之任潮州
作者：彭孙遹
朝代：清
体裁：七言律诗

一麾出守见风流，碧海苍梧复胜游。去路江云驱溽暑，到时岭树入清秋。金城远跨湖山盛，玉简深探洞壑幽。仙吏自然无俗韵，褰帷还得近瀛洲。
送宋牧仲之虔州
作者：彭孙遹
朝代：清
体裁：古风

严节届玄冬，长风吹广陌。故人别我去，千里慎行役。四牡何骎骎，王程亦心迫。霜雪多冱寒，况此饮冰夕。虔州在天末，渺与京华隔。颇闻风土佳，其中富山泽。十川汇双流，八景有遗迹。频年苦战伐，此地遂疆埸。邑里既凋残，算缗犹络绎。君当播皇仁，慎无言溢额。南方春气早，大庾梅花白。何以慰相思，瑶华行可摘。
送尔世游庐山
作者：彭孙遹
朝代：清
体裁：五言律诗

送子匡山去，西风五两轻。买峰归计早，观瀑世缘清。后夜人千里，高天雁一声。空斋秋梦远，相逐过湓城。
送尹司理罢官归乐安
作者：彭孙遹
朝代：清
体裁：七言律诗

迁客东还不可留，一官清苦志难酬。十年劳吏双蓬鬓，千里归人一叶舟。津柳若为攀去袂，樯云已自乱春流。亦知齐瑟非时好，渌水朱弦黯自愁。
送展成南还即用后归兴韵六首·其一
作者：彭孙遹
朝代：清
体裁：七言律诗

沧浪亭上主人归，僮仆欢迎共解扉。举世谁能全晚节，辞荣今得遂初衣。江乡秋净莼鲈美，村舍霜清稻蟹肥。喜及故山风物好，鸾觞鹤斝莫停飞。
送展成南还即用后归兴韵六首·其三
作者：彭孙遹
朝代：清
体裁：七言律诗

比年同舍客如归，廨宇东头访陆机。徙宅已愁清觌减，还山转觉素心稀。披裘有意寻严濑，钓玉何心笑渭矶。俗眼悠悠浑未识，昼游只羡锦为衣。
送展成南还即用后归兴韵六首·其二
作者：彭孙遹
朝代：清
体裁：七言律诗

供张东都送客归，云山从此怅多违。定持灵药贻弘景，别剪柔缣写敬微。桂树丛丛花未晚，芦漪渺渺露初晞。何当小筑䱐门侧，荷蓧相随得所依。
送展成南还即用后归兴韵六首·其五
作者：彭孙遹
朝代：清
体裁：七言律诗

蒲车徵入赐金归，出处从容两不违。宦兴从教长落落，离情那不重依依。槁梧影里支楸枕，独树溪边偃竹扉。谁识山中栖遁者，词臣曾此侍仙闱。
送展成南还即用后归兴韵六首·其六
作者：彭孙遹
朝代：清
体裁：七言律诗

送君三宿别君归，云散风流事事非。每遇论文思柳𧦬，若逢谭理忆张讥。同游辇上心知少，一笑人间肉食肥。回首五年前事在，对床灯火尚依稀。
送展成南还即用后归兴韵六首·其四
作者：彭孙遹
朝代：清
体裁：七言律诗

寒山深处憺忘归，樵径苍茫夕照微。稍与尧峰踪迹近，未应彭泽往还稀。吴枫初陨千林叶，胥竹新添一尺围。心境此时清独绝，元规尘污一时挥。
送廷表典试贵州·其一
作者：彭孙遹
朝代：清
体裁：七言律诗

竹王水色泼新醅，髻子山光碧玉堆。五尺道中亭徼迥，七千里外传车来。口衔仙藻腾腾去，手顿天纮殷殷开。三十三人齐北面，受经谁是尹珍才。
送廷表典试贵州·其二
作者：彭孙遹
朝代：清
体裁：七言律诗

沅江西上是牂牁，路入炎荒奈远何。稍喜关河无斥候，已销兵甲有弦歌。人行箐阁秋阴静，雨洒盘江瘴气和。归到楚南重弭节，湘中风物未蹉跎。
送张晴峰视学浙中·其一
作者：彭孙遹
朝代：清
体裁：七言律诗

题柱频年望不轻，乘轺此日独南行。逡巡自谢清卿秩，恬澹偏留拙宦名。峰色两高寒峭茜，波光十里翠萦盈。苏公旧咏今寥落，好去湖山作主盟。
送张晴峰视学浙中·其二
作者：彭孙遹
朝代：清
体裁：七言律诗

二月韶光即次深，流连风物助高吟。手披芳草芊绵色，坐对春山窈窕阴。留处但餐三折水，去来惟挈一囊琴。亦知不久趋朝右，无柰临岐送远心。
送张毅文归郁洲山
作者：彭孙遹
朝代：清
体裁：古风

安能蹑屐遍五岳，尚平志愿终难谐。会心何处不在远，一邱一壑亦复佳。郁洲山水况佳绝，是中灵境天安排。银房玉柱架幽壑，琼枝瑶草被苍厓。一从主人出山去，云泥隔绝如天涯。可怜世路旧刺促，右蛮左触同一蜗。陆沉潦到真可笑，寿王格五枚生徘。岂如税驾返初服，掉臂掷却青丝緺。山中高卧谢人事，邈然霄汉谁能阶。我亦有意不自得，烟姿霞骨徒尘霾。明年决计脱羁鞅，青鞋布袜与子偕。
送张螺浮给谏赴荆南观察任四首·其一
作者：彭孙遹
朝代：清
体裁：七言律诗

郢城高据楚江隈，南纪山川万里回。地自湖湘分节镇，人从省掖见风裁。谏书久抗鹰鹯志，幕府新收杞梓材。旦夕圣明亲总政，定虚前席上中台。
送张螺浮给谏赴荆南观察任四首·其三
作者：彭孙遹
朝代：清
体裁：七言律诗

春城芳草送离珂，千里荆门拥传过。楼雉远临吴会壮，风烟半入蜀山多。藩方委寄纡筹策，江汉勋名播咏歌。暇日登临堪坐啸，清樽皓月水微波。
送张螺浮给谏赴荆南观察任四首·其二
作者：彭孙遹
朝代：清
体裁：七言律诗

一鹗云霄耸禁林，回天捧日见臣心。暂辞琐闼名逾重，遥领旌麾眷自深。楚塞西连巫峡晓，渚宫南锁洞庭阴。曲江楼上筹边日，文采风流并古今。
送张螺浮给谏赴荆南观察任四首·其四
作者：彭孙遹
朝代：清
体裁：七言律诗

叠鼓凝笳使节新，星槎四月溯江津。双流映带回仙棹，三石参差捧画轮。风起兰台无暍暑，歌传郢曲有阳春。湘中自昔多遗逸，好为熙时网凤麟。
送徐仲璘使毕赴静江任兼寄飞雍
作者：彭孙遹
朝代：清
体裁：七言律诗

使车南返越江浔，唱罢骊歌思不禁。雁过衡阳多断影，花开桂岭早成林。故山千里云为梦，薄宦三年水是心。若到昭潭深致讯，怀人孤抱入秋深。
送徐州汪广文
作者：彭孙遹
朝代：清
体裁：七言律诗

秋来曾此折蔬麻，千里相思未有涯。平子情深青玉案，扶风帐拥绛云纱。鸣鸡山迥征鸿过，戏马台空夕照斜。莫自登临耽逸兴，彩毫留咏上林花。
送徐果亭先生归昆山
作者：彭孙遹
朝代：清
体裁：七言律诗

自解朝簪著縠巾，玉山深处卧閒身。宦情淡似三江水，归兴浓于二月春。少日心期同白首，频年笔札奉清尘。朝来怯见红兰露，纵不销魂亦怆神。
送徐电发还吴江·其一
作者：彭孙遹
朝代：清
体裁：七言律诗

兰有春芳菊有秋，鲈乡亭子枕沧洲。人间底事营三窟，海外徒然觅九州。短毂行田驱鼫鼠，敝庐厕水结蜗牛。书签错落吟毫健，永日高眠足唱酬。
送徐电发还吴江·其二
作者：彭孙遹
朝代：清
体裁：七言律诗

山村枫叶冷吴霜，口占新诗一两行。绣缬千波萦练影，朱丝双㲄韫瑶光。江湖雁集真无事，霄汉鸿冥讵有妨。从此石渠应寂寞，几人经术似徐防。
送愚山典试中州
作者：彭孙遹
朝代：清
体裁：古风

三载客长安，索居谢宾友。惟君数往还，君前我居后。僦屋得比邻，相去无半亩。登墙时一望，离离见户牖。步屧可相从，讵须车马否。时或叩君门，解衣醉君酒。清谈弥日夕，每至横参斗。酣洽不知疲，乖离未应有。行色何匆匆，仆夫驾四牡。谓衔王命行，意气凌侪偶。我闻河洛间，图书之渊薮。梁园盛文翰，荆山富琼玖。天网行一张，采拾不容手。持之报圣明，诚哉义无负。使毕还过家，道里近可取。弭节敬亭前，桂帆宛溪口。绣衣方昼行，山川况称首。而我一送君，离思日纷纠。出门安所之，鸡栖马如狗。晤言无与酬，蓄疑共谁剖。屈指后会时，春风入杨柳。盛游岂不乐，行役无淹久。
送方渭仁典试蜀中
作者：彭孙遹
朝代：清
体裁：七言律诗

闻道岷嶓接紫冥，西来铜竹几人经。人间尽怯邛崃坂，天上应无益部星。通幰秋凌秦栈碧，锁厅寒拥蜀山青。采风恰在投戈后，重与留题剑阁铭。
送旭曙南还
作者：彭孙遹
朝代：清
体裁：七言律诗

制得荷衣返旧林，十年操瑟少知音。家贫易有穷途泪，地迥难为送别心。白苧云山孤梦远，青溪烟雨一篙深。君归且卜南湖宅，莫向清时叹陆沉。
送曹石苓赴上都·其一
作者：彭孙遹
朝代：清
体裁：七言律诗

明镫空馆照离愁，零雨清江拥画舟。岁晚不堪重送客，春来谁忍独登楼。燕山木叶经霜脱，玉水冰澌带雪流。碣石初开知见待，不应重傍酒人游。
送曹石苓赴上都·其二
作者：彭孙遹
朝代：清
体裁：七言律诗

落日寒林去路违，此行书剑有光辉。四科人物多君俊，八斗才名起禁闱。驿路春迟残雪拥，江关戍古夕阳微。风尘莫自伤留滞，会看相如驷马归。
送朱别驾
作者：彭孙遹
朝代：清
体裁：七言律诗

味道终年志不违，薪传千载有光辉。独寻遗绪宗濂洛，重播清风向海沂。秋晚河桥骊乍唱，霜横沙碛雁分飞。送君便拟虔刀赠，报最行看入紫微。
送朱素安随外舅张副使之荆南·其一
作者：彭孙遹
朝代：清
体裁：五言律诗

离亭芳草路，春水木兰舟。冰玉堪相照，潇湘此共游。烟波愁北渚，风物美南楼。知尔才能赋，登临及好秋。
送朱素安随外舅张副使之荆南·其二
作者：彭孙遹
朝代：清
体裁：五言律诗

清秋临楚塞，景物正纷纭。峡雨千寻合，江晴二水分。商歌酬郢客，兰枻待湘君。乡路劳回首，吴天半白云。
送李厚庵先生省觐还安溪
作者：彭孙遹
朝代：清
体裁：古风

翰林厕禁近，不与他曹俱。士苟与兹选，邈在天之衢。托业必远大，近文砥廉隅。风流逝不古，稍与曩者殊。临轩数教敕，德意多勤劬。思得方正士，而为之楷模。先生起闽海，卓立为醇儒。学必根孔孟，诵法惟唐虞。鸿笔扛九鼎，高文追三谟。简直学士院，往哉帝曰俞。拜官甫三月，略见权与舆。多士有矜式，斯道相匡扶。群材受砥石，颇觉改旧趋。一朝请急去，不慭留须臾。自言臣有母，年已七十馀。相隔七千里，被疢困未苏。啮指心忽痛，果得南来书。本图罄竭者，以此方寸愚。方寸今已乱，安逭瘝旷诛。冀一放臣还，昏晨奉起居。天高听则卑，疾痛容可呼。委曲见矜许，不以令甲拘。仍命虚左待，毋轻议替除。稽首拜恩命，式遄不俟车。草跋亦水涉，山川何郁纡。入门拜阿母，阿母心欢娱。旧疢霍然已，玉颜益敷愉。百岁方未央，爱日蔼以舒。须念主恩厚，还此承明庐。亟去而亟来，慎勿行趑趄。来以答侧席，去以慰倚闾。子臣一无负，忠义两不孤。伊余缀后陈，送别三叹吁。岂无吾邱恨，或有温生裾。此事可以风，名教非区区。作诗展古义，不用歌骊驹。
送李欲仙之蕲水·其一
作者：彭孙遹
朝代：清
体裁：五言律诗

南楚山川丽，君行惬胜情。簟秋歌竹冷，山晓视泉清。问俗今三户，论诗旧百城。苏公遗迹在，得句好相赓。
送李欲仙之蕲水·其二
作者：彭孙遹
朝代：清
体裁：五言律诗

秋至难为别，西山正夕曛。交情怜旧雨，客思怅停云。鄂被中流拥，荀香入座闻。悬知声迹好，高第独推君。
送李渔入卢尚书幕
作者：彭孙遹
朝代：清
体裁：五言律诗

一醉芳筵月，亭亭送客过。新词留价重，白首好游多。去傍莲花幕，归听桃叶歌。自今清宴日，谁与乐婆娑。
送李渔村还诸城次留别韵
作者：彭孙遹
朝代：清
体裁：七言律诗

白雁风前溯夕阳，兰疏菊秀为谁芳。虽然久宦无羁思，那不清秋忆故乡。坐对寒山开岫幌，卧听幽瀑下渔梁。知君新缀名山志，五岳心期似向长。
送李阙庵之任粤西
作者：彭孙遹
朝代：清
体裁：七言律诗

芙蓉阙下退朝时，冠佩从容镇自随。乍可分来兰有臭，那堪折去柳如丝。越山秋雁回峰远，漓水春波下岭迟。千里相思怊怅极，何由一摘桂林枝。
送杨自西赴任高要
作者：彭孙遹
朝代：清
体裁：古风

高堂行酒萦弦擘，素月流波照离席。此时送客不胜愁，苍梧青海天外州。莫愁更酌思畴昔，芳芹春暖丹桂秋。清尘逸躅曾追步，愧我悠悠何足数。如君高视上京时，更谁能奏甘泉赋。君才蔚起堪时栋，百里焉能羁鸾凤。暂摩秋翮厉青云，挥手天涯自此分。近传岭表销狼燧，生翠明珠迢递至。楼船犹驻五羊城，桂蠹争驰万里器。遥知仙令此褰帷，蜃雨岚烟次第披。岭路行来飞雁绝，山城到日早梅吹。幕中点笔歌鹦鹉，县里栽花种荔枝。去去南中几度春，临岐尊酒一沾巾。桄榔亭上重相念，应有新诗寄远人。
送林石来使琉球·其一
作者：彭孙遹
朝代：清
体裁：五言律诗

鲸波千顷外，洞堑一行开。俗与鳀人近，时当卉服来。画函将玉节，丹纸出云台。专对今谁属，群知使者才。
送林石来使琉球·其二
作者：彭孙遹
朝代：清
体裁：五言律诗

祖帐满秋色，清飙动綵旃。功名万里外，意气八驺前。风帆无淹晷，星轺不计年。从容将母在，真觉主恩偏。
送查王望赴东莞余时亦有计偕之役
作者：彭孙遹
朝代：清
体裁：五言律诗

送别炎洲路，君非百里才。暂教娱鹤发，讵足展龙媒。海雨桄榔暗，山晴瘴疠开。故人从此去，南北两徘徊。
送汉蜚北游
作者：彭孙遹
朝代：清
体裁：七言律诗

上林赋客近应稀，此去长卿侍紫微。斜日远窥津树合，征帆晓逐岸花飞。江南春色迟行袂，蓟北乡心见落晖。白草黄河千万里，翻因送别望君归。
送汪舟次出使琉球·其一
作者：彭孙遹
朝代：清
体裁：五言律诗

暂辍銮坡草，还乘博望槎。文章传海外，名字满天涯。人地堪华国，王程得过家。绣衣趋省日，昼锦未应誇。
送汪舟次出使琉球·其二
作者：彭孙遹
朝代：清
体裁：五言律诗

见说高华峙，南行只片帆。土风宜稻黍，方物有枫杉。候吏回仙棹，词臣领画函。好将柔远意，洒洒及嵁岩。
送沈嘉善·其一
作者：彭孙遹
朝代：清
体裁：七言律诗

玄畅才高久擅名，秋来重作绾符行。吟怀不废枫江冷，宦况真如瑦水清。官舍去家无百里，居人接壤识平生。悬知风土能谙悉，何必期年政始成。
送沈嘉善·其二
作者：彭孙遹
朝代：清
体裁：七言律诗

魏塘西去接禾兴，方志曾将望县称。风俗长年鸣杼轴，人家终日采菰菱。催租符下愁相向，顾后钱多唤未应。莫倚茧丝邀上考，东南水旱正频仍。
送沈客子下第归当湖·其一
作者：彭孙遹
朝代：清
体裁：七言绝句

聊拣秋来白袷衣，柘湖重问旧渔矶。江乡此日饶风物，只为鲈鱼也合归。
送沈客子下第归当湖·其二
作者：彭孙遹
朝代：清
体裁：七言绝句

归去东皋又一时，翠漪红缬影参差。从今莫赋连蜷霓，此字人间总未知。
送沈融谷游岭南·其一
作者：彭孙遹
朝代：清
体裁：七言绝句

巾山窈窕笔山尖，长圃斜阶水半淹。石墨分明如浅黛，归时好为致香奁。
送沈融谷游岭南·其二
作者：彭孙遹
朝代：清
体裁：七言绝句

增城到日夏初长，丹实盈柯水满塘。更谱新词付珠女，新声直压荔枝香。
送王喜赓还常熟·其一
作者：彭孙遹
朝代：清
体裁：七言律诗

元礼龙门许暂窥，十年生死见交期。青箱世业传今日，黄绮衣冠忆往时。萧寺谈玄松茗熟，南窗散帙竹风披。征帆一发虞山道，浦雁江云寄所思。
送王喜赓还常熟·其二
作者：彭孙遹
朝代：清
体裁：七言律诗

湖上兰桡去住频，寒流无际欲伤神。经年岐路无知已，几度他乡别故人。白雁分飞帆影疾，丹枫摇落客愁新。归舟载得鲈如雪，莫厌江城旅食贫。
送王子侧登第归觐
作者：彭孙遹
朝代：清
体裁：五言律诗

何意辞京国，东归不计程。定知晨省切，非慕昼游荣。云岭飞偏白，兰陔采更清。莫耽林壑卧，捧檄古人情。
送王廉一观察江右
作者：彭孙遹
朝代：清
体裁：七言律诗

龙节熊旂拥上游，星轺此日下椒邱。平反西寺三千属，观察南方十四州。山驿秋阴无旧垒，江城春雨有新讴。政成好践岩廊上，早信扶阳世德优。
送王震生之惠州
作者：彭孙遹
朝代：清
体裁：五言律诗

江亭微雨过，木叶净高枝。秋入重阳后，人当欲别时。波光天外动，峰影棹中移。叹息南飞雁，冥冥不可期。
送翁心斋之开封郡丞任·其一
作者：彭孙遹
朝代：清
体裁：七言绝句

招寻久欲惬幽期，旧俗登高正此时。惆怅遽成千里别，樽前愁对菊花枝。
送翁心斋之开封郡丞任·其二
作者：彭孙遹
朝代：清
体裁：七言绝句

西山木叶晚来稠，九月新霜满蓟邱。鸿雁来时君又去，那教楚客不悲秋。
送翁武原赴黄州·其一
作者：彭孙遹
朝代：清
体裁：七言律诗

同作秦溪物外游，十年踪迹各沈浮。白沙居处原相近，渌水心期本自投。逋客自怜扃岫幌，故人新喜梦刀州。枫香亭下驱车处，目断春江万里流。
送翁武原赴黄州·其二
作者：彭孙遹
朝代：清
体裁：七言律诗

啼莺芳草最佳辰，喜见仙轺拥传新。空阔鱼龙扬子水，参差桃李秣陵春。十年旧雨同游宦，此日停云有故人。君到江南相忆否，新诗肯为寄香蘋。
送翟静生之任汝南
作者：彭孙遹
朝代：清
体裁：七言律诗

看君此去佐名藩，法吏于今世所尊。路转云林飞翠幰，山连秋树引朱轓。讼庭人静閒花落，官阁诗成小篆温。见说汝南名士在，不知曾满翟公门。
送艺初南还·其一
作者：彭孙遹
朝代：清
体裁：七言绝句

二雷山色接氤氲，南北迢遥地脉分。若到山中回首望，长安天际总浮云。
送艺初南还·其二
作者：彭孙遹
朝代：清
体裁：七言绝句

上苑风和草自薰，当阶红药正缤纷。春来最是招寻好，惆怅花前又送君。
送萧星源归龙江
作者：彭孙遹
朝代：清
体裁：五言律诗

送子龙江道，残冬欲尽时。窃金终自白，投杼亦何私。俗薄交知少，家寒仕宦迟。藜羹归莫厌，勖尔九霄期。
送董默庵视学畿中
作者：彭孙遹
朝代：清
体裁：七言律诗

丹地嵯峨枕斗魁，九重仙诏一行开。不离讲幄深严地，得展天纮整顿才。自署冰衔如异数，人称水镜是清裁。琅玕碧树搜罗尽，重向銮坡儤直来。
送蒋莘田
作者：彭孙遹
朝代：清
体裁：五言律诗

特简台中妙，参藩向穗城。为纾南顾切，不是左宫行。昼绣还家便，星轺过岭轻。石门千尺水，重识使君清。
送蘧非南归·其一
作者：彭孙遹
朝代：清
体裁：五言律诗

来是朱炎候，归仍溽暑时。也知心匪石，那不鬓成丝。去路歧南北，羁栖感别离。故山应自好，莫负再来期。
送蘧非南归·其三
作者：彭孙遹
朝代：清
体裁：五言律诗

索居千里外，亲串几人存。最是他乡别，能消独客魂。暮云归远岫，暝翼渡孤村。徙倚斜阳里，无聊独掩门。
送蘧非南归·其二
作者：彭孙遹
朝代：清
体裁：五言律诗

斜日犹林际，征骖已路隅。未能长缱绻，且为立斯须。惜别翻成恨，论交转自孤。车轮心共转，一并向前涂。
送蘧非南归·其四
作者：彭孙遹
朝代：清
体裁：五言律诗

本是孤生社，今为断梗蓬。谋身真草草，分手太匆匆。往事凄堪绝，清欢孰与同。悯思有遗赋，并入别离中。
送襄雷之盖平次晓岳韵
作者：彭孙遹
朝代：清
体裁：七言律诗

深柳清槐荫广沟，只今辽左是神州。去时已见凫为舄，到日还知剑作牛。元觉真空邀月冷，红螺山远碛云秋。豪吟意气偏悲壮，不羡人间万里侯。
送覞公入匡庐
作者：彭孙遹
朝代：清
体裁：七言绝句

迢迢岭树隔风烟，已有寒梅发岁前。欲折南枝赠行客，此中真意更谁传。
送记汝上人之庐山栖贤寺
作者：彭孙遹
朝代：清
体裁：七言绝句

金井桥头竹树春，玉渊潭上水清潾。浔阳旧隐多栖托，此去山中见几人。
送谢副使之琼州托讯旧感恩令金剑耿消息
作者：彭孙遹
朝代：清
体裁：五言律诗

琼海先秋汎，珠崖问俗时。黎人瞻卤簿，汉郡见威仪。故旧闲居久，清贫大吏知。拂衣今十载，何事缓归期。
送谢子茅归南海
作者：彭孙遹
朝代：清
体裁：七言律诗

倾盖天涯意自亲，凤城吟拂玉鞭尘。乌衣贵客今无恙，白雪新词旧绝伦。赋里秋光清海月，梦中草色岭头春。若为归去梅花发，折取南枝寄远人。
送豹人游吴门
作者：彭孙遹
朝代：清
体裁：七言绝句

雨过清江采白蘋，兰桡目送入吴人。为余遍访栖迟者，恐有当年梅子真。
送赵少参归养
作者：彭孙遹
朝代：清
体裁：五言律诗

轩车辞越峤，舟楫下胶河。此去亲闱近，年来吏隐多。青山归旧业，朱萼长新柯。却视千钟禄，真同鹳雀过。
送辛斋南还用耑木韵·其一
作者：彭孙遹
朝代：清
体裁：七言律诗

怪底魂销又骨惊，故人别我去燕京。十年以长曾兄事，千里相依仗友生。文集初成囊底重，诏书不就体中轻。紫微山下吾庐在，短毂长镵晚计成。
送辛斋南还用耑木韵·其二
作者：彭孙遹
朝代：清
体裁：七言律诗

羁栖无那客愁何，憭慄西风坠叶多。坐见桑田长变眩，笑看铜狄几摩挲。支硎山迥堪调鹤，昙𥗝村深可斗鹅。最好江南风物在，青鞋应得数经过。
送邵冕仲归馀姚营葬
作者：彭孙遹
朝代：清
体裁：七言律诗

东还正值暮冬寒，故里松楸掩泪看。客子风尘惊短褐，美人情绪托明玕。歌残鱼铗霜侵舍，唱罢骊驹雪满鞍。同作吴吟君最苦，越江归路更漫漫。
送邹蕤公·其一
作者：彭孙遹
朝代：清
体裁：七言律诗

二十年来乍起家，重将壮志吐青霞。备经患难才逾老，饱历炎凉鬓未华。綵笔荷囊皆后辈，红云香案正前衙。出君百里非淹抑，循吏当今属望赊。
送邹蕤公·其二
作者：彭孙遹
朝代：清
体裁：七言律诗

濩落心情尔我知，一朝湔洗未嫌迟。遭逢虽幸升平世，涂抹全非少壮时。乍见新除真自喜，重谈往事尚馀悲。临岐相赠无他语，第一休教急茧丝。
送郭华野之任吴江
作者：彭孙遹
朝代：清
体裁：七言律诗

剖得仙符亦壮游，枌榆偏喜借才优。境分林屋千岩秀，城对松陵万壑流。吴越山川当四会，东南财赋甲诸州。悬知父老深延企，竹马争迎郭细侯。
送钟华峰还韩城·其一
作者：彭孙遹
朝代：清
体裁：七言律诗

二月长安送客行，河桥残雪尚萦盈。柳寒已作销魂色，莺小难求出谷声。汲孺从来名拙宦，袁修终不愧清卿。追欢知有前期在，无柰春风怆别情。
送钟华峰还韩城·其二
作者：彭孙遹
朝代：清
体裁：七言律诗

华堂久矣闭松筠，此日西归已十春。家有薄田仍苦旱，囊无长物易忧贫。琴书自惬林间趣，风月能娱物外身。君自萧然淡名利，中朝那不借才频。
送钱五表丈南归
作者：彭孙遹
朝代：清
体裁：五言律诗

江南今二月，正是冶游时。东崦梅初雪，新波柳欲丝。我留频见梦，君去已嫌迟。到及清和后，莺残绿满枝。
送钱越江典试江西
作者：彭孙遹
朝代：清
体裁：古风

日月丽乎天，山川郁以阻。一气无淳漓，犹然此终古。散而为人文，精英之所聚。前者既比肩，于后或接武。胡为叹乏人，晋材必用楚。三代不沿法，求贤各自辅。旷典亮难追，里选而乡举。今之进士科，其来千年许。剿说互牵缀，市心类商贾。虽然多雅辞，圣道益榛莽。利一害反百，为效略可睹。何以救其失，道在慎所取。苟得良有司，拔十犹得五。兹焉岁甲子，兴贤上天府。敕旨遣词臣，君当往江右。江右于前朝，士之渊与薮。名卿才大夫，姓字照官簿。节义与文章，累词不胜数。兵戈比濒转，流离去乡土。诸生颇辍业，风气颇呰寙。君既才且贤，时名播寰宇。藻鉴洞精微，冰雪澡肺腑。此行勉自植，素蕴期一吐。摭华食其实，毋徒事含咀。庶搜天下才，持之报圣主。我忝同官寮，因之色飞舞。为国贺得人，不用相劳苦。临岐寄斯篇，聊以代出祖。
送阎梓勤入晋
作者：彭孙遹
朝代：清
体裁：七言绝句

好向龙门去问津，逢迎到处拂清尘。始知缝掖从来贵，远胜当时食雁人。
送陆谷游罗浮山
作者：彭孙遹
朝代：清
体裁：古风

西风吹江流，送子上渡头。干谒不得意，且为林泽游。十载无家长蔬食，萧然远绝形骸累。此行好住罗浮山，慎勿回惑思人间。葛仙亭下访遗履，应有真人夜往还。
送陆鹤田之任安徽粮储少参
作者：彭孙遹
朝代：清
体裁：七言律诗

绛节朱轓拥传辰，东南千里借才新。持筹能不忧民力，行部还当播主仁。万斛仙霖随画轼，九霄卿月待清尘。中朝望实由来重，旧是先皇献纳臣。
送陈子阙之黎城
作者：彭孙遹
朝代：清
体裁：七言绝句

故人西上怅分携，杨柳津亭绿未齐。一路春山相向碧，铜鞮宫外草萋萋。
送陈陶庵民部归兰阳
作者：彭孙遹
朝代：清
体裁：五言律诗

白首东吴客，经年始北归。门生开馆舍，公子恋庭帏。雨急河声转，川长草色微。汴宫春已尽，到日乱莺飞。
送顾孝奇还吴·其一
作者：彭孙遹
朝代：清
体裁：七言律诗

盛世宁须叹积薪，高才未合久沉沦。漫题芍药阶前句，待作樱桃宴里人。此去吟将吴岫月，重来占得曲江春。蓬山旧境依然是，弱水何曾隔一尘。
送顾孝奇还吴·其二
作者：彭孙遹
朝代：清
体裁：七言律诗

露白风凄木叶号，离情秋色共萧骚。从知别后萦清梦，暂与尊前泥浊醪。积雨成阴迷去骑，空江帆影落寒涛。销魂两字谁能赋，枉费江郎五色毫。
送顾师于赴庆阳郡丞任
作者：彭孙遹
朝代：清
体裁：七言律诗

羽扇风流旧所知，桂林早折却诜枝。即看远驭凭熊轼，莫道新除夺凤池。五马并输通守贵，十年休恨得官迟。只今北地非边郡，正好从容卧理时。
送马秀才游梧州
作者：彭孙遹
朝代：清
体裁：七言绝句

桂水深深渡客迟，苍梧西去欲何之。不知怀刺依人日，得似垂帘读易时。
送黄蕺山还旧吴
作者：彭孙遹
朝代：清
体裁：七言律诗

秋来风物正清嘉，吴客思莼乍到家。十亩渐荒馀鼠壤，一廛初筑占鸥沙。寒山影里吟枫叶，柔橹声中卧荻花。可忆京华朋好在，一枝重为折疏麻。
逆旅
作者：彭孙遹
朝代：清
体裁：五言律诗

野色凭轩晚，河流入望空。一星霞外烂，孤雁日边红。逆旅人争席，虚襟自御风。嗣宗称旷达，何必泣途穷。
逊来见过
作者：彭孙遹
朝代：清
体裁：七言律诗

吴客当年返故林，荷衣葛带几相寻。招要共醉天中节，憔悴仍为泽畔吟。渺渺山河如隔世，悠悠霜雪更论心。八同休道狂言语，自是交情分外深。
途中杂咏·其一
作者：彭孙遹
朝代：清
体裁：五言律诗

一身如断梗，随地托行踪。计日经残臈，归心戒暮冬。苇帘凌朔气，菰米响高舂。夜半惊乡梦，招提何处钟。
途中杂咏·其三
作者：彭孙遹
朝代：清
体裁：五言律诗

南征经十日，迢递是前程。山路高低出，溪桥上下行。朝寒饮鲁酒，晚食废吴粳。信宿聊相傍，栖栖逆旅情。
途中杂咏·其二
作者：彭孙遹
朝代：清
体裁：五言律诗

晨兴慰僮仆，劳苦及兹时。行止身难定，饥寒理亦宜。晓霜驴背重，残雪鸟巢危。共指前村去，云林一带移。
途次祁山
作者：彭孙遹
朝代：清
体裁：五言律诗

山势临孤邑，江源出旧鄣。花林霏夕秀，茶臼捣馀香。流水春阴逝，浮云世态凉。青萝岩屋在，吾意欲褰裳。
道经新城即古燕督亢地
作者：彭孙遹
朝代：清
体裁：古风

嬴秦方虎视，蚕食及四邻。利此百里地，几丧万乘身。绝袖洵天幸，系组亦转轮。荆卿伏剑去，性命轻一尘。萧萧易水风，至今含酸辛。南辕经此地，古道多荆榛。但见樵与牧，不知燕共秦。悠悠行路者，踯躅咸伤神。生理尽可悟，徒悲千载人。
道经维扬晤王十一司理留赠之作·其一
作者：彭孙遹
朝代：清
体裁：七言律诗

长安雪后怅离群，此日开樽对夕曛。箧里齐纨经岁字，梦中春树隔江云。芜城日色寒逾淡，隋苑钟声晚更闻。与尔交情真不浅，相逢宁复惜沉醺。
道经维扬晤王十一司理留赠之作·其二
作者：彭孙遹
朝代：清
体裁：七言律诗

春来风雨夜窗虚，卧病何人问索居。蓟北三年鸿雁影，江天八月鲤鱼书。西亭叶落离筵晚，东阁花残宦兴疏。明日秦邮回首处，寒波渺渺重愁予。
道院晓起欲买小舟往沙上看梅以雨阻怅然有作
作者：彭孙遹
朝代：清
体裁：七言律诗

欲向清溪问胜游，春阴初合水边楼。已虚沙口看花约，空买江南听雨舟。竹坞云深天易暝，石坛鸟下昼长幽。上清玉笛凄凉弄，吹落梅花满院愁。
遣信
作者：彭孙遹
朝代：清
体裁：五言律诗

空庭馀暝色，霜气正凌兢。斜日寒逾驶，愁云暮欲凝。长饥怜妇子，薄禄愧亲朋。目送南飞雁，迢迢思不胜。
遣小僮问元景侄病
作者：彭孙遹
朝代：清
体裁：五言律诗

汝病今何似，春郊检药方。休吟白团扇，莫带紫罗囊。竹蚁芳林宴，花枰小墅香。慎㫋他日事，垂老慰高堂。
邱吁之先生守汉阳有善政去今三十年汉人称之不容口遹于先生通家子也知其事独详为赋汉水清以纪之
作者：彭孙遹
朝代：清
体裁：古风

汉水清澈无纤埃，汉阳城中太守来。汉水清深不可渡，汉阳城外太守去。天明打鼓声紞如，汉人挽住太守车。公来何暮去何速，嬴者三户畴安居。自公来作汉南牧，秋不凄严春燠沐。荒村无警犬生氂，小吏不欺鸟攫肉。五载公堂无诤词，政平讼理恬且熙。官衙萧寂何所有，饭有葵藿羹有鱼。羹有鱼，饭有藿。鸣者琴，和者鹤，太守至清汉水浊。
邱龙标纳姬于外馆巫峦稚有诗相调余亦和二绝·其一
作者：彭孙遹
朝代：清
体裁：七言绝句

灵谷嵯峨临水清，少年声迹满南城。但教境内无枹鼓，眉怃何妨干理名。
邱龙标纳姬于外馆巫峦稚有诗相调余亦和二绝·其二
作者：彭孙遹
朝代：清
体裁：七言绝句

画阁名姝绝代无，浦云山雨对金铺。偷将内史临川笔，拓得滕王蛱蝶图。
郁李
作者：彭孙遹
朝代：清
体裁：七言律诗

春光二月未蹉跎，唐棣偏翻发旧柯。白雪盈条开更合，红绵写靥淡相和。国风只赋容颜好，尔雅能疏种族讹。好待落花成子后，吹豳重听老农歌。
郡中访旭曙不遇因乘晚东还作此却寄
作者：彭孙遹
朝代：清
体裁：七言律诗

郡国沧茫一水分，停桡薄暮怅离群。林端日夕低于树，天外山青浅似云。四座秋光浮黯淡，临流帆影落纷纭。剡溪亦有扁舟客，兴尽还应不见君。
部檄促行甚急意忽忽不乐有作
作者：彭孙遹
朝代：清
体裁：七言律诗

漫说云霄好挈提，鲁阳难挽崦嵫西。十年游宦鱼缘竹，一日归田菜作齑。园令病无仙掌赐，酒家钱有杖头携。醉游溟涬忘身世，一任愚溪与恶溪。
酒后吟
作者：彭孙遹
朝代：清
体裁：五言律诗

深酌亦何意，醉来与世同。风尘草堂外，心事酒杯中。夜色星河迥，秋声木叶空。独醒从所好，终不怨飘蓬。
酬周蕡九日登梅山见贻
作者：彭孙遹
朝代：清
体裁：七言律诗

重阳无雨试登山，把酒论诗尽日閒。一水直通清浅外，三山长在有无间。疏林霜蕊当秋发，远浦风帆趁月还。兴至便携筇竹去，夜深犹得款松关。
酬贻上见怀之作
作者：彭孙遹
朝代：清
体裁：五言律诗

不见王司李，清江空芷兰。寒潮三百里，风雨上淮安。虎豹天门闭，龙蛇夜壑寒。漂零人共惜，情至似君难。
醉公子·讯使
作者：彭孙遹
朝代：清
体裁：词

前月行人去，屈指来何暮。叩户料应来，乡音传尺素。尺素几行馀，不见故人书。难道不相忆，沈吟双鲤鱼。
醉公子·讯使
作者：彭孙遹
朝代：清

前月行人去，屈指来何暮。叩户料应来，乡音传尺素。尺素几行馀，不见故人书。难道不相忆，沉吟双鲤鱼。
醉后题道院壁
作者：彭孙遹
朝代：清
体裁：五言律诗

岁宴犹为客，朱颜镜里残。栖迟真欲老，寥落孰为欢。小径松烟暝，空坛竹露寒。越吟良自苦，何必戴南冠。
醉春风·私会
作者：彭孙遹
朝代：清

蓦地相逢乍。三五团圆夜。几回解带又沉吟，怕。怕。怕。衣上香浓，口边朱损，有人惊诧。好把红茵藉。更取青鬟卸。为伊相䛏不能休，罢。罢。罢。索性回身，恣他怜惜，柳娇花姹。
醉春风·私调
作者：彭孙遹
朝代：清

半妥偏荷髻。小立朱扉里。妙龄取次问伊行，几。几。几。绿似珠鲜，碧同玉艳，一般年纪。香臂红妆腻。秀黛青烟细。不知曾否破瓜无，未。未。未。今夜罗帏，月明人静，怕难回避。
醉花阴·和漱玉词，同阮亭作
作者：彭孙遹
朝代：清

花影枝枝摇午昼。桂炷销狮兽。愁病怯登高，几阵西风，吹得罗裳透。阑干星月三更后。玉露沾香袖。心事寄谁行，约略腰身，转觉秋来瘦。
采香曲
作者：彭孙遹
朝代：清
体裁：古风

采香上西坑，日落归前砦。天寒岁云晚，北风吹衣衩。衣薄犹仙仙，岁晚惜盛年。不辞攀摘苦，但愿根株坚。提筐下南浦，仰见山桃吐。华曜无人知，衰红落如雨。举手撷柔枝，低头欲去迟。芳气空盈掬，何由遗所思。
重九后一日集讱庵新居分得偏字
作者：彭孙遹
朝代：清
体裁：七言律诗

避世最宜官冗散，移居仍喜地幽偏。尽忘宾主交情好，小具杯盘节物妍。黄菊依然娇昨日，紫茱卜取健明年。夜深更探骊龙窟，遣与龙山事并传。
重游南屏山寺
作者：彭孙遹
朝代：清
体裁：七言律诗

山中清话一追提，最爱南屏故苑西。宗镜漫参乾矢橛，斋厨曾饱淡盐齑。林间月籁频频送，石上风琴夜夜携。惆怅前游今渐老，红衣落尽藕花溪。
重游小阁桂花下
作者：彭孙遹
朝代：清
体裁：五言排律

玉律随时届，金商应序临。迹偏荒墅外，树古小山阴。清籁盈眉宇，高踪邈足音。凉飙犹隐隐，碧落己沉沉。月傍婵娟老，秋生天地深。同游空感悼，往事复幽寻。思旧休看竹，怀人欲碎琴。祗应招隐去，为尔寄遐心。
重登滕王阁晚眺
作者：彭孙遹
朝代：清
体裁：五言律诗

兵馀存胜迹，江渚问前游。孤客重经地，春风一倚楼。残星埋剑气，寒雨断书邮。极目长安远，悲来不可留。
重登虎邱山
作者：彭孙遹
朝代：清
体裁：古风

包山之外千万峰，此一片石堪共语。岩扉日暮少人行，云木清阴淡如雨。杜曲老人隐者流，挈我重登最上头。扰扰浮生无住著，不知能更几回游。
重过严陵
作者：彭孙遹
朝代：清
体裁：七言律诗

宿雨新波七里流，回沙缦石下泷舟。挂帆客过情空切，钓泽人亡迹自留。野鹤江猿同旦暮，绿蘅青荔几春秋。十年出处俱无著，愧向山灵问旧游。
重过梅花楼
作者：彭孙遹
朝代：清
体裁：五言律诗

今朝风日好，初地再相寻。转觉红楼迥，新添绿树阴。定钟人外发，山翠晚来深。归路经林水，清晖照客襟。
重过鹿苑山房与诸上人话旧仍用秋岳先生韵
作者：彭孙遹
朝代：清
体裁：七言律诗

七年重到旧招提，麈尾谈深日又西。拈得枯禅惟玉版，分来净馔有香齑。云门雪窦身将老，不借军持手自携。相对忘言还一笑，远公今已过前溪。
重阳后一日登等慈阁眺望
作者：彭孙遹
朝代：清
体裁：七言律诗

客里登高九日过，诸天楼阁出藤萝。石林暝色浮秋爽，浦溆风帆入望多。摇落情怀枯柳赋，羁游踪迹五噫歌。冥鸿向夕南飞尽，无限寒云锁雉罗。
重阳无菊漫题次仲兄韵
作者：彭孙遹
朝代：清
体裁：五言排律

凉雨迎佳序，高风下夕阳。篱花迟吐菊，林叶缓飞霜。独抱三闾怨，孤眠五柳堂。碧云开晚岫，秋水落空塘。对此情何极，怀人月满梁。清吟生楚泽，藻思发文房。得句惭诸从，消愁有索郎。携琴待林壑，明发一相将。
野泊
作者：彭孙遹
朝代：清
体裁：古风

秋气一何深，原野日萧索。河水既萦纡，冲飙复回薄。轻舸溯急流，十里九停泊。坐使羁旅人，惨惨心不乐。何以写我忧，吴吟间相作。舟子何招招，帆影疾挥霍。因声寄同群，慎此风波恶。
野田行
作者：彭孙遹
朝代：清
体裁：古风

荒城日落生愁雾，白骨青燐乱无数。山河兴废多战场，宿草凄凉生狐兔。悲风瑟瑟起白杨，牛羊成群上古墓。人生谅无百岁寿，焉知生乐与死苦。朱门华屋未解忧，请君试出野田路。
野田行
作者：彭孙遹
朝代：清

荒城日落生愁雾，白骨青磷乱无数。山河兴废多战场，宿草凄凉泣狐兔。悲风瑟瑟起白杨，牛羊成群上古墓。人生谅无百岁寿，焉知生乐与死苦。朱门华屋未解忧，请君试出野田路。
野眺
作者：彭孙遹
朝代：清
体裁：五言律诗

沧波不可极，千里暮云间。晚色村孤树，寒烟雨满山。春随流水去，人趁夕阳还。归路东城晚，柴门独叩关。
量移后作
作者：彭孙遹
朝代：清
体裁：七言律诗

藩雀何须振羽翰，林蝉本自耐清寒。十年身是孤生士，三月恩蒙再徙官。巾笥渐疏青管涩，衣书欲绽白鱼乾。强思报塞曾何补，终向沧洲老钓竿。
金丝桃
作者：彭孙遹
朝代：清
体裁：七言律诗

谁捣流黄小院前，落英犹似问津年。色丝轻剪曹娥绢，金粟新攒魏女钿。乍得迎风供把玩，叵教靧雪作芳妍。玄都漫有花千树，栀貌纷纷尽可怜。
金粟闺词一百首·其一
作者：彭孙遹
朝代：清
体裁：七言绝句

一洗人间粉黛空，蛾眉淡扫竞言工。铅华芳泽都无色，宋玉陈思两赋中。
金粟闺词一百首·其一百
作者：彭孙遹
朝代：清
体裁：七言绝句

薄寒初荐锦氍毹，朔气空中逼坐隅。不惜袅蹄金一饼，鸳鸯湖畔铸张炉。
金粟闺词一百首·其七
作者：彭孙遹
朝代：清
体裁：七言绝句

妍雅何须刺绣文，砑光绫子白如云。画将七十二般色，闺阁新兴十幅裙。
金粟闺词一百首·其七十
作者：彭孙遹
朝代：清
体裁：七言绝句

雨过疏帘草色微，游丝细细罥晴晖。朱栏倚遍浑无事，閒把心经教雪衣。
金粟闺词一百首·其七十一
作者：彭孙遹
朝代：清
体裁：七言绝句

乍起还眠小簟中，恹恹不损玉肌丰。朝来只觉吞酸喜，空剪玄都五色葱。
金粟闺词一百首·其七十七
作者：彭孙遹
朝代：清
体裁：七言绝句

桂栋兰楣玳瑁梁，双双花底宿鸳鸯。自矜夫婿风流甚，频注娇波溜粉郎。
金粟闺词一百首·其七十三
作者：彭孙遹
朝代：清
体裁：七言绝句

李因妙笔绝无尘，鸳水吴娘亦入神。闺阁只今多粉本，内家不学管夫人。
金粟闺词一百首·其七十九
作者：彭孙遹
朝代：清
体裁：七言绝句

潘岳秋来鬓欲凋，旧游彷佛广陵桥。梅花一奏凄凉调，肠断谁家紫玉箫。
金粟闺词一百首·其七十二
作者：彭孙遹
朝代：清
体裁：七言绝句

宣和旧麝墨痕香，洪度新笺锦水凉。素手轻拈湘玉管，临窗拓得十三行。
金粟闺词一百首·其七十五
作者：彭孙遹
朝代：清
体裁：七言绝句

新结闺中姊妹行，金环宝饰各相将。春晴更约重相见，练行庵中拜十王。
金粟闺词一百首·其七十八
作者：彭孙遹
朝代：清
体裁：七言绝句

博山初尽迭迷香，一点银荷四照光。凤髻卸除蝉鬓急，夜来别作帐中妆。
金粟闺词一百首·其七十六
作者：彭孙遹
朝代：清
体裁：七言绝句

移灯初卸藕丝裳，重换湘钩趣上床。好把秦篝收拾起，水沉不扺睡鞋香。
金粟闺词一百首·其七十四
作者：彭孙遹
朝代：清
体裁：七言绝句

十斛温泉洗凝脂，双鬟小婢护门时。怀中空有黄金饼，玉体何由得暂窥。
金粟闺词一百首·其三
作者：彭孙遹
朝代：清
体裁：七言绝句

清明寒食踏青游，生小娇怜未解愁。买得扬州花线䯻，时新样子斗梳头。
金粟闺词一百首·其三十
作者：彭孙遹
朝代：清
体裁：七言绝句

香肌如雪自无尘，宝袜深藏一段春。收束红罗如禁里，人前仍似女儿身。
金粟闺词一百首·其三十一
作者：彭孙遹
朝代：清
体裁：七言绝句

鳌山十座奏清讴，妙选姬人北曲头。二十年来红粉尽，观春犹凭最高楼。
金粟闺词一百首·其三十七
作者：彭孙遹
朝代：清
体裁：七言绝句

春服依然旧内妆，对襟衫子薄罗裳。爱他窄袖偏时样，赵女何须舞袖长。
金粟闺词一百首·其三十三
作者：彭孙遹
朝代：清
体裁：七言绝句

垆中柏子漾馀烟，献罢椒花只待眠。灯下穿珠安凤咮，大年朝去拜新年。
金粟闺词一百首·其三十九
作者：彭孙遹
朝代：清
体裁：七言绝句

红窗日日唤金衣，百啭催人晓梦稀。故把铜丸枝上打，妒他花里惯双飞。
金粟闺词一百首·其三十二
作者：彭孙遹
朝代：清
体裁：七言绝句

娇小盈盈步最工，行来罗带飏春风。膝衣绣作芙蓉瓣，两朵莲花覆玉弓。
金粟闺词一百首·其三十五
作者：彭孙遹
朝代：清
体裁：七言绝句

线结荷花片片分，玉肩双扣衬乌云。愿为衣领承兰泽，膏沐馀香仔细闻。
金粟闺词一百首·其三十八
作者：彭孙遹
朝代：清
体裁：七言绝句

年年除夕上椒觞，兽炭围炉煖画堂。将进屠苏分岁酒，先雕朱果献姑嫜。
金粟闺词一百首·其三十六
作者：彭孙遹
朝代：清
体裁：七言绝句

形影从来共一身，怪他相䛏太频频。玉容未便施丹的，今夜罗帏欲避人。
金粟闺词一百首·其三十四
作者：彭孙遹
朝代：清
体裁：七言绝句

天然一色绣罗裳，姊妹齐肩并蒂芳。共脱红鞋更换著，湘钩看取是谁长。
金粟闺词一百首·其九
作者：彭孙遹
朝代：清
体裁：七言绝句

曲槛低垂湘竹帘，分明窥见月纤纤。丛头鞋子红三寸，金线编成小凤尖。
金粟闺词一百首·其九十
作者：彭孙遹
朝代：清
体裁：七言绝句

得度玄都女子徵，道名授记好相称。桃花百斛如珠米，金粟山中供圣僧。
金粟闺词一百首·其九十一
作者：彭孙遹
朝代：清
体裁：七言绝句

萧郎底事恼人频，清泪莹莹素领巾。万转千迥全不语，前身莫是息夫人。
金粟闺词一百首·其九十七
作者：彭孙遹
朝代：清
体裁：七言绝句

小出风前碧繶鞋，姗姗微步下芳阶。人来花下惊相避，不觉迥身坠凤钗。
金粟闺词一百首·其九十三
作者：彭孙遹
朝代：清
体裁：七言绝句

无风亦自觉芬芳，非雾非烟费忖量。却忆莲经名义好，鼻端闻得女人香。
金粟闺词一百首·其九十九
作者：彭孙遹
朝代：清
体裁：七言绝句

裁得轻绡恰称身，薰风吹过曲池滨。齐纨小扇明如玉，上有陈王赋里人。
金粟闺词一百首·其九十二
作者：彭孙遹
朝代：清
体裁：七言绝句

组绣还须出后宫，人间罗绮早成丛。新来服饰多妖丽，八尺裈裆茜子红。
金粟闺词一百首·其九十五
作者：彭孙遹
朝代：清
体裁：七言绝句

今岁花如去岁秾，粉香脂艳好姿容。不知何事牵人意，只觉春衫领扣松。
金粟闺词一百首·其九十八
作者：彭孙遹
朝代：清
体裁：七言绝句

素袂飘飏态不胜，摩云碍日势崚嶒。纤腰渐觉慵难举，怯上浮图最上层。
金粟闺词一百首·其九十六
作者：彭孙遹
朝代：清
体裁：七言绝句

风流无处不相宜，却羡双双坐隐时。玉井金屏都看遍，木兰花下试滇棋。
金粟闺词一百首·其九十四
作者：彭孙遹
朝代：清
体裁：七言绝句

侬家咫尺伯牙台，云水新翻雅操来。玉轸金徽争拂拭，一时先学泣颜回。
金粟闺词一百首·其二
作者：彭孙遹
朝代：清
体裁：七言绝句

针线文书次第收，夜香还透合欢裯。檀郎何事相呼切，忘却灯前去卸头。
金粟闺词一百首·其二十
作者：彭孙遹
朝代：清
体裁：七言绝句

名香炷罢小炉平，缥帙开时心自评。深夜读书寒未寝，明朝应试女诸生。
金粟闺词一百首·其二十一
作者：彭孙遹
朝代：清
体裁：七言绝句

娥娥红粉阿谁家，插柳归时日已斜。双桨乘风争欲渡，船头齐插碧桃花。
金粟闺词一百首·其二十七
作者：彭孙遹
朝代：清
体裁：七言绝句

剪刀声隔小窗纱，朱火荧荧一点斜。买到街头通脱草，新年准备上头花。
金粟闺词一百首·其二十三
作者：彭孙遹
朝代：清
体裁：七言绝句

金吾不禁上元游，火树星桥入眼稠。试问辎軿何处去，望吴门外看灯毬。
金粟闺词一百首·其二十九
作者：彭孙遹
朝代：清
体裁：七言绝句

袅袅风吹翠带频，留仙裙下绣囊新。囊中别贮玫瑰味，裙外幽香远袭人。
金粟闺词一百首·其二十二
作者：彭孙遹
朝代：清
体裁：七言绝句

西楼九日赏登临，斜照西风下远林。却讶今年时序晚，黄花犹自不胜簪。
金粟闺词一百首·其二十五
作者：彭孙遹
朝代：清
体裁：七言绝句

安石榴开照眼明，方中日色上轩楹。菖蒲一滴沾唇酒，已觉红潮隐隐生。
金粟闺词一百首·其二十八
作者：彭孙遹
朝代：清
体裁：七言绝句

早觉微凉下井梧，淡云新月半模糊。金针綵线频频引，何似桑中九曲珠。
金粟闺词一百首·其二十六
作者：彭孙遹
朝代：清
体裁：七言绝句

载阳送暖惠风清，女伴相邀出郭行。明日妆梳谁更早，掠成鸦鬓待天明。
金粟闺词一百首·其二十四
作者：彭孙遹
朝代：清
体裁：七言绝句

楝花风过已春残，四月清和即次看。小院初陈樱笋会，内家争爱越梅酸。
金粟闺词一百首·其五
作者：彭孙遹
朝代：清
体裁：七言绝句

绮疏花影日高悬，倦起犹然拥被眠。怪杀夜来轻薄甚，春趺宽尽绣行缠。
金粟闺词一百首·其五十
作者：彭孙遹
朝代：清
体裁：七言绝句

夜色凄清入望空，寻芳踏月小桥东。天街坠却金钗股，可惜钗头靺鞨红。
金粟闺词一百首·其五十一
作者：彭孙遹
朝代：清
体裁：七言绝句

秦珠百琲解头簪，茉莉花藏髻子心。琥珀枕寒侵粉印，芙蓉帐煖卸香衾。
金粟闺词一百首·其五十七
作者：彭孙遹
朝代：清
体裁：七言绝句

深闺尽道不宜春，瘦减腰肢一捻身。留得佳辰天赦日，玉环飞燕细评论。
金粟闺词一百首·其五十三
作者：彭孙遹
朝代：清
体裁：七言绝句

薛女拈针倚玉铺，娇慵渐欲倩人扶。生绡何处寻周昉，写出闺中倦绣图。
金粟闺词一百首·其五十九
作者：彭孙遹
朝代：清
体裁：七言绝句

春朝乍起合欢床，朱鸟窗前竟晓妆。谁把小名偷唤取，不将青眼觑檀郎。
金粟闺词一百首·其五十二
作者：彭孙遹
朝代：清
体裁：七言绝句

猩血文茵色未磨，牙牌如玉手摩娑。不知喜卜因何事，偏觉今朝色样多。
金粟闺词一百首·其五十五
作者：彭孙遹
朝代：清
体裁：七言绝句

昨夜罗帱更不眠，无端懊恼镜台前。禁持小玉缘何事，值得郎君宛转怜。
金粟闺词一百首·其五十八
作者：彭孙遹
朝代：清
体裁：七言绝句

美人不在各天涯，画阁朱楼谢女家。笑向卿卿私致语，红蕉摘得是伊花。
金粟闺词一百首·其五十六
作者：彭孙遹
朝代：清
体裁：七言绝句

染得薰炉百和香，双缠一束可怜妆。吴兴紬色如脂白，新月何须羡杳娘。
金粟闺词一百首·其五十四
作者：彭孙遹
朝代：清
体裁：七言绝句

三冬日色上帘钩，昼漏移时下午筹。行向碧纱窗下过，窗中听得唤梳头。
金粟闺词一百首·其八
作者：彭孙遹
朝代：清
体裁：七言绝句

粉墨鲜明细自敷，裙拖湘水入时无。不描花鸟描人物，幅幅皆成士女图。
金粟闺词一百首·其八十
作者：彭孙遹
朝代：清
体裁：七言绝句

东君有意作佳辰，细蕊繁枝二月春。最喜花朝天气好，少微幡下酹花神。
金粟闺词一百首·其八十一
作者：彭孙遹
朝代：清
体裁：七言绝句

麝匣犀钿次第施，小楼才启绣奁时。远山已是青于黛，不待张郎更画眉。
金粟闺词一百首·其八十七
作者：彭孙遹
朝代：清
体裁：七言绝句

玉骨犹然困郁蒸，小红唤处巧相应。坐深楚竹清凉簟，销夏先敲玉井冰。
金粟闺词一百首·其八十三
作者：彭孙遹
朝代：清
体裁：七言绝句

桃叶桃花各自鲜，胡天胡帝有馀妍。小姑换宝香舆内，阿母添妆绣阁前。
金粟闺词一百首·其八十九
作者：彭孙遹
朝代：清
体裁：七言绝句

洗手羹汤自作餐，盐梅芍药一般般。盐当无处难为悦，梅若多时易得酸。
金粟闺词一百首·其八十二
作者：彭孙遹
朝代：清
体裁：七言绝句

汉苑春风画不成，欲将妙笔倩仇英。谁知百幅鹅溪绢，刻骨销魂无限情。
金粟闺词一百首·其八十五
作者：彭孙遹
朝代：清
体裁：七言绝句

风流婉约本倾城，却为情多太瘦生。罗袖分明檀点在，向人犹道不关情。
金粟闺词一百首·其八十八
作者：彭孙遹
朝代：清
体裁：七言绝句

玉女投壶注矢平，齐姬六箸巧相争。璧台何必耽诗句，佻达风流别样情。
金粟闺词一百首·其八十六
作者：彭孙遹
朝代：清
体裁：七言绝句

长日无人静不哗，深深院落是儿家。麝煤小炷添金鸭，蝇拂红丝戏雪猧。
金粟闺词一百首·其八十四
作者：彭孙遹
朝代：清
体裁：七言绝句

女郎十五妙弹词，近觉琵琶未入时。弦索一声良夜静，行云犹自为人迟。
金粟闺词一百首·其六
作者：彭孙遹
朝代：清
体裁：七言绝句

经年荡子不归家，粉悴香销泣岁华。一自长干消息断，秋窗夜夜骂灯花。
金粟闺词一百首·其六十
作者：彭孙遹
朝代：清
体裁：七言绝句

午窗眠醒鬓云斜，活水徐烹金缕芽。蟹眼松风声欲尽，绿瓷杯里斗新茶。
金粟闺词一百首·其六十一
作者：彭孙遹
朝代：清
体裁：七言绝句

月波初上曲栏头，促坐春宵送酒筹。记得桂堂东畔事，蜡灯影里见藏钩。
金粟闺词一百首·其六十七
作者：彭孙遹
朝代：清
体裁：七言绝句

十三娇女好风神，憨态时时作剧新。细捣阶前金凤草，鲜红染出玉鳞鳞。
金粟闺词一百首·其六十三
作者：彭孙遹
朝代：清
体裁：七言绝句

摇落名花祇自看，春阴晼晚若为欢。斜阳独倚萧萧竹，转觉佳人翠袖寒。
金粟闺词一百首·其六十九
作者：彭孙遹
朝代：清
体裁：七言绝句

伏桃经春病不支，药炉丹灶镇相随。玄霜玉杵无人管，青鸟花间好护持。
金粟闺词一百首·其六十二
作者：彭孙遹
朝代：清
体裁：七言绝句

轻阴欲上绮栏迟，早起犹然倦不支。清盥未施妆未整，下阶独立灌花时。
金粟闺词一百首·其六十五
作者：彭孙遹
朝代：清
体裁：七言绝句

曲廊尽日掩双关，小妇鸣机不肯閒。看弄玉梭当户织，天孙何意谪人间。
金粟闺词一百首·其六十八
作者：彭孙遹
朝代：清
体裁：七言绝句

何来庭馆遍芳馨，不见炉烟袅袅青。薇露一匙清似水，宫香细煮小银瓶。
金粟闺词一百首·其六十六
作者：彭孙遹
朝代：清
体裁：七言绝句

冰花六出合楼台，犹见同云黯未开。此日闺中多胜事，陶家风味谢家才。
金粟闺词一百首·其六十四
作者：彭孙遹
朝代：清
体裁：七言绝句

九月清霜欲授衣，北风江外雁初飞。花笺细叠相思字，寄语萧郎及早归。
金粟闺词一百首·其十
作者：彭孙遹
朝代：清
体裁：七言绝句

入道妆梳自不凡，春衣裁出手掺掺。却嫌紫翠多尘俗，内里齐穿水墨衫。
金粟闺词一百首·其十一
作者：彭孙遹
朝代：清
体裁：七言绝句

纳凉晚坐小庭隅，寒玉清冰暑渐苏。换得罗衣青翠色，怕他雾縠见肌肤。
金粟闺词一百首·其十七
作者：彭孙遹
朝代：清
体裁：七言绝句

何事男儿少慧根，闺人偏解事空门。却将指爪轻轻合，无价香中礼世尊。
金粟闺词一百首·其十三
作者：彭孙遹
朝代：清
体裁：七言绝句

少年情景费寻思，容易消魂只此时。月下定情花下语，罗衣欲解故矜持。
金粟闺词一百首·其十九
作者：彭孙遹
朝代：清
体裁：七言绝句

梅花不数寿阳娇，獭髓轻红一任消。昨夜西风寒起粟，额妆明日戴新貂。
金粟闺词一百首·其十二
作者：彭孙遹
朝代：清
体裁：七言绝句

翠羽明珰百宝函，年来鱼钥几曾探。欲将雅淡存真色，不插金簪插玉簪。
金粟闺词一百首·其十五
作者：彭孙遹
朝代：清
体裁：七言绝句

七夕筵开看渡河，纷纷瓜果杂相和。并刀剪粉都成字，斗取谁家笔画多。
金粟闺词一百首·其十八
作者：彭孙遹
朝代：清
体裁：七言绝句

琳宫曾许六铢香，绣得名幡七尺长。趁取今朝风日好，上幡归去踏春阳。
金粟闺词一百首·其十六
作者：彭孙遹
朝代：清
体裁：七言绝句

如珠秋露下庭柯，顾兔光生潋滟波。手划阑干心自语，夜深私祷向嫦娥。
金粟闺词一百首·其十四
作者：彭孙遹
朝代：清
体裁：七言绝句

丛桂中秋始作花，一窗香雾浸冰纱。不嫌风露中庭冷，坐向三更看月华。
金粟闺词一百首·其四
作者：彭孙遹
朝代：清
体裁：七言绝句

睡眼朝来倦未扬，传呼洗面进兰汤。莹莹清彻仍无垢，水内新添玉粉香。
金粟闺词一百首·其四十
作者：彭孙遹
朝代：清
体裁：七言绝句

海棠经雨一枝鲜，薄鬓轻笼态逾妍。有色无香元自好，教人妒处得人怜。
金粟闺词一百首·其四十一
作者：彭孙遹
朝代：清
体裁：七言绝句

名花气息最清寒，馥馥侵人绕画栏。香自个侬身上出，髻中今日带珠兰。
金粟闺词一百首·其四十七
作者：彭孙遹
朝代：清
体裁：七言绝句

雅戏花间日几回，辛夷开后牡丹开。南朝叶子姑苏谱，各脱金镮赌胜来。
金粟闺词一百首·其四十三
作者：彭孙遹
朝代：清
体裁：七言绝句

红襟小语画梁闻，丽日初生百草薰。扑蝶西园花树下，粉痕粘手印螺纹。
金粟闺词一百首·其四十九
作者：彭孙遹
朝代：清
体裁：七言绝句

促坐方当夜未央，兰灯高照九微光。赌将骰子玲珑色，掷得枭时作玉郎。
金粟闺词一百首·其四十二
作者：彭孙遹
朝代：清
体裁：七言绝句

海涛八月播狂飔，画艇油车出看时。雪柱银山三十丈，临塘羡杀弄潮儿。
金粟闺词一百首·其四十五
作者：彭孙遹
朝代：清
体裁：七言绝句

慈云名号暗宣称，阿姊私窥笑不胜。莫向幢前频致祷，明年此日是兰徵。
金粟闺词一百首·其四十八
作者：彭孙遹
朝代：清
体裁：七言绝句

妆裹繁华各斗新，垂垂偏髻最宜人。花簪不论年时价，十粒明珠十万缗。
金粟闺词一百首·其四十六
作者：彭孙遹
朝代：清
体裁：七言绝句

兽钥时时扃玉关，怪来春思太疏顽。兰桡桂楫纷容与，挈伴同游两浦山。
金粟闺词一百首·其四十四
作者：彭孙遹
朝代：清
体裁：七言绝句

小庭雨过碧萋萋，采襭群芳各自携。斗草归来香径里，裙花深处涴芹泥。
金蕉叶·新月
作者：彭孙遹
朝代：清

新蟾恰恰。转花梢、照人半霎。谁将明镜弹破，纤纤小指甲。又似人儿瘦怯。染轻云、犀梳倒插。朝来铅粉洗净，蛾黄露一掐。
金陵怀古·其一
作者：彭孙遹
朝代：清
体裁：七言律诗

旧苑无人草树秋，六朝遗迹已荒邱。地连东楚山无际，城对清淮水自流。几见急装邀队主，时开霸府领扬州。彦回少日仍名士，千载犹然怨石头。
金陵怀古·其三
作者：彭孙遹
朝代：清
体裁：七言律诗

日下何人肯息机，轻尘晓露事全非。苑墙雪暗钟初断，山馆秋凉叶尽飞。江上青龙千骑拥，桁边朱雀八驺归。可怜年少青云器，不及丹徒老布衣。
金陵怀古·其二
作者：彭孙遹
朝代：清
体裁：七言律诗

繁华空说帝王家，辇路今来急暮笳。泪尽金城前度柳，歌残玉树后庭花。新林浦口秋移艇，石子冈头晚噪鸦。风景依然堪记忆，承平犹数旧元嘉。
金陵怀古·其五
作者：彭孙遹
朝代：清
体裁：七言律诗

杜宇声残百感生，西风建业旧神京。诗成狎客遗簪会，酒泛诸郎按曲声。江外羽书空络绎，禁中刀敕正纵横。大官别有长生药，不假天台刺史行。
金陵怀古·其六
作者：彭孙遹
朝代：清
体裁：七言律诗

万里山陵万古愁，南司北部正悠悠。屠沽自立宫中市，灶养争除关内侯。肯向人间求故剑，谁从阙下问全鸠。姑溪幕府空貔虎，一夕龙车不可留。
金陵怀古·其四
作者：彭孙遹
朝代：清
体裁：七言律诗

当时五马渡江游，妙选良家入帝州。夜月几经芳乐苑，晓钟长罢景阳楼。新宫已见营诸鬼，内殿惟闻赛蒋侯。咫尺维扬方镇重，使人千载惜袁刘。
金陵怀古二首
作者：彭孙遹
朝代：清

杜宇啼残百感生，西风建业旧神京。诗成狎客遗簪会，酒泛诸郎按曲声。江外羽书空络绎，禁中刀敕正纵横。大官别有长生药，不假天台刺史行。万里山陵万古愁，南司北部总悠悠。屠沽自立宫中市，灶养争除关内侯。肯向人间求故剑，谁从阙下问全鸠。姑溪幕府空貔虎，一夕龙车不可留。
金陵怀古二首·其一
作者：彭孙遹
朝代：清

杜宇啼残百感生，西风建业旧神京。诗成狎客遗簪会，酒泛诸郎按曲声。江外羽书空络绎，禁中刀敕正纵横。大官别有长生药，不假天台刺史行。
金陵怀古二首·其二
作者：彭孙遹
朝代：清

万里山陵万古愁，南司北部总悠悠。屠沽自立宫中市，灶养争除关内侯。肯向人间求故剑，谁从阙下问全鸠。姑溪幕府空貔虎，一夕龙车不可留。
金鱼池
作者：彭孙遹
朝代：清
体裁：五言律诗

池畔延幽瞩，凄凉水一涯。寒波摇螮蝀，秋雨没蒹葭。林木清阴迥，楼台倒景斜。提壶何处问，隔岸有人家。
銮江晚行
作者：彭孙遹
朝代：清
体裁：七言律诗

薄暮山村系客心，村烟一点远相寻。林中日落留馀照，树里人行带夕阴。楚塞同云闻雁过，江城连雨觉秋深。归时已是瑶芳歇，坐对西风思不禁。
銮江舟中再别孙无言吴尔世
作者：彭孙遹
朝代：清
体裁：古风

真州城南八桨船，船中酌酒更击鲜。夜阑酒尽惨不乐，江水无声江月圆。故交念我远游苦，执手蝉联语无数。五更月落星渐稀，舟人四起挝津鼓。岭南岭北天一涯，鸣桡欲发犹迟迟。川涂万里别经岁，纵有相思那得知。
针鱼村
作者：彭孙遹
朝代：清
体裁：五言绝句

𡱝渚前途近，鱼村早市空。南来经几日，愁绝石尤风。
钖山道中与陈泰和别
作者：彭孙遹
朝代：清
体裁：五言律诗

风定夜寒增，河流一夕冰。晨星栖岸草，晓月挂渔罾。慧水沽新酿，梁溪得旧朋。客程应计日，前路入兰陵。
钱塘怀古
作者：彭孙遹
朝代：清
体裁：七言律诗

岧峣旧峙凤皇城，衰草茫茫九轨平。陵树参差开夕照，江流惨澹入边声。渚莲粉坠秋何处，岭桂香残月自明。岂谓河山异今昔，将无凭吊有深情。
铁线莲
作者：彭孙遹
朝代：清
体裁：七言律诗

卵色垂天夏景融，疏篱曲折引芳丛。扶持不弃孤生质，劲直还由大冶功。惨绿山窗檐铁影，蔚蓝禅榻鬓丝风。爱他名状青莲似，一线春愁万障空。
银河吹笙
作者：彭孙遹
朝代：清
体裁：五言排律

银汉听吹笙，迢迢肠断声。云消珠斗迥，星转绛河平。幽怨无时息，新欢有梦惊。临风娇欲避，见月想同行。粲枕横霜幌，萦灯乱雨檠。铜蠡朝漏静，金□午香清。家是东邻住，人非北里名。私期防属耳，密坐畏多情。觌面蓬山起，量愁海水倾。两怀馀缱绻，往事忆分明。永漏寒衾曙，孤眠假寐轻。鸾胶何处续，鲛泪暗中盈。别鹤伤心弄，哀鸿绕指鸣。游仙非子晋，结伴失双成。露筱凄空馆，秋蛩咽五更。离忧怜此夜，决绝任今生。
银河吹笙
作者：彭孙遹
朝代：清
体裁：七言律诗

银河吹彻玉笙迟，清怨迢迢欲曙时。巫女云归俱是梦，鲛人泪织尽成丝。霜衾抱月羞孤影，露叶惊秋别故枝。此际离愁更何限，哀弦凄管断肠词。
锦堂春·柬既庭
作者：彭孙遹
朝代：清

涂辙正妨我辈，溪山合老狂夫。为报故人休复尔，钟鼓骇爰居。心已絮泥灰木，身拚月媵花奴。须知富贵非吾愿，遮莫执金吾。
锦瑟
作者：彭孙遹
朝代：清
体裁：七言律诗

锦瑟无弦冷绣茵，玉壶有泪浥香巾。远书贪展频弹烛，私语愁闻数避人。秋露暗沈綦履迹，月波空汎画梁尘。临窗忽见寒梅白，可惜端忧已到春。
锦缠头
作者：彭孙遹
朝代：清
体裁：七言律诗

刻楮三年只等閒，御沟容易到人间。彩云垂地秋如绮，红叶当阶色未殷。有客寄愁酬绣段，为谁转曲皎朱颜。西风莫碎重重锦，愁绝江南庾子山。
锦葵
作者：彭孙遹
朝代：清
体裁：七言律诗

疏叶繁花次第开，卢家云磴草堂隈。绮钱堕地轻于荚，紫绀缘阶小似苔。秋杼初从天汉出，春波曾浣蜀江来。公仪自是通明相，莫弃当年制锦才。
长乐官舍立秋
作者：彭孙遹
朝代：清
体裁：七言律诗

细雨平林晚未收，东来路尽古循州。山城车马初投馆，岭徼风烟又入秋。地湿似怀湘客恨，气暄仍有瘴乡忧。凭高一送登临目，何必萧辰始欲愁。
长安旅夜闻春雁声
作者：彭孙遹
朝代：清
体裁：七言律诗

归计偏输旅雁先，南来犹及早春天。数行向夕流清响，几点横空带暝烟。书札侵寻寒岭外，乡心摇曳暮云边。上林何处传消息，坐听残更思渺然。
长安纪事·其一
作者：彭孙遹
朝代：清
体裁：七言律诗

临轩三策汉诸儒，水碧山玄绕帝枢。九陛纷陈全卤簿，千官拱听大句胪。龙文铸币颁王府，茗酪传杯出御厨。自幸遭逢明盛日，滥随鹓鹭上天衢。
长安纪事·其三
作者：彭孙遹
朝代：清
体裁：七言律诗

金焦钲鼓向南来，千里馀皇水面开。杨子旌旗吹蜃暗，海门波浪斩鲸回。虽悬汉室通侯爵，不赐炎洲续命杯。庙算自然深九地，捷书欣看入瀛台。
长安纪事·其二
作者：彭孙遹
朝代：清
体裁：七言律诗

词臣笔札侍宸居，左掖宣呼自选除。凤綍初传天上诏，琅函重启帐中书。大官赐食龙楼晓，内史抽毫秘殿虚。汉帝好文应浪语，却教杨意荐相如。
长安纪事·其五
作者：彭孙遹
朝代：清
体裁：七言律诗

豫游清跸驻皇畿，往代山邱怅巳非。特发水衡新庙貌，更行园令肃旌旂。茂陵刀剑横青草，昭寝熊罴冷翠微。圣主一朝修盛典，千秋史册有光辉。
长安纪事·其四
作者：彭孙遹
朝代：清
体裁：七言律诗

商风萧飒动秋阴，列校星罗猎上林。殪兕西山苍雾合，射蛟南海暮云深。惊尘上驷周王骑，属玉离宫汉主临。会向承平修武备，非关蒐狩乐从禽。
长山吴木欣辑其大父旋公先生手迹为一册将刻诸金石以垂不朽比来京师出示余余甚嘉其志赋此篇遗之
作者：彭孙遹
朝代：清
体裁：七言律诗

隋珠荆玉绝尘埃，鹄峙鸾翔妙剪裁。孔氏壁中藏弆得，韦家籯里受持来。若为珍重连城宝，幸不销沉浩劫灰。知尔用心良独厚，一披缥帙一低徊。
长新店中有维扬女子题壁诗甚悽惋可诵为占一律
作者：彭孙遹
朝代：清
体裁：七言律诗

维扬丽色多才调，彤管凄凉寄所思。似向人间伤薄命，却来壁上写新诗。空江孤雁流哀夜，寒岭清猿迸泪时。我向此中肠欲断，天涯沦落尽堪悲。
长春菊
作者：彭孙遹
朝代：清
体裁：七言律诗

偶窃天家雨露微，寸茎那得驻春晖。试将物产徵元亮，更把花名问处机。九命未应登品格，四时长欲逞芳菲。人閒万事都如此，草服居然荐鞠衣。
长相思·目成
作者：彭孙遹
朝代：清

启围屏。下重旌。解意银缸故不明。今宵好目成。夜香清。坠钗横。灯下频频相唤声。教人待怎生。
长相思·闺恨
作者：彭孙遹
朝代：清

约归期。盼归期。毕竟归来是几时。赚人书疏儿。长相思。短相思。尽日相思君未知。恹恹瘦不支。
长至日
作者：彭孙遹
朝代：清
体裁：七言律诗

古寺萧条白日西，一枝聊得寄卑栖。地邻黍谷寒偏早，律转葭灰气未齐。山阁寥寥清磬夕，江天黯黯碧云低。终朝走马趋公府，画省无人听鸟啼。
长至日登超果寺楼眺望·其一
作者：彭孙遹
朝代：清
体裁：五言律诗

上方楼阁迥，百里见秋毫。坠叶清霜重，翻云白雁高。寒灰吹欲动，暖律问谁操。早晚年华改，安仁有二毛。
长至日登超果寺楼眺望·其二
作者：彭孙遹
朝代：清
体裁：五言律诗

苍苍天际色，山水郁相盘。久客衣裳薄，横空霜露寒。人烟浮远郭，鸟路拂危栏。不尽登楼兴，惊心节序阑。
问家兄仲谋肺疾即用来韵却寄·其一
作者：彭孙遹
朝代：清
体裁：七言律诗

茂苑开君病里书，遥知谢客断行车。湖山极目春游懒，风雨怀人午梦疏。旧社酒徒今寂寞，故园花事近何如。杜陵最有忧时疾，高枕南窗四月初。
问家兄仲谋肺疾即用来韵却寄·其三
作者：彭孙遹
朝代：清
体裁：七言律诗

柴门深巷昼长关，廿载逃名鬓渐斑。芳草久埋张仲宅，幽兰空佩楚人环。残春伏枕甘蕉下，薄暮投林倦鸟还。料得疏狂时纵酒，竹林清兴未阑珊。
问家兄仲谋肺疾即用来韵却寄·其二
作者：彭孙遹
朝代：清
体裁：七言律诗

海天千里浩烟波，绿水平堤覆软莎。蜃气春深浮岛屿，雁行云断隔关河。莺花三月风光暮，丝竹中年感慨多。惆怅不须徵往事，佳辰冉冉客中过。
问家兄仲谋肺疾即用来韵却寄·其四
作者：彭孙遹
朝代：清
体裁：七言律诗

欲凭双鲤去云安，经岁离情问讯难。偕隐高堂华发健，织缣小妇锦机寒。新篁坠粉含清露，红药翻风下曲栏。兄弟相思不相见，故乡迢递海云端。
问西樵齿疾
作者：彭孙遹
朝代：清
体裁：古风

王郎少宦情，齿冷还成厄。何当挂冠去，一漱西山石。
问鉴公疾·其一
作者：彭孙遹
朝代：清
体裁：七言绝句

春气连阴满绿芜，山鸠日日引鸣雏。殷勤问取维摩疾，丈室绳床好在无。
问鉴公疾·其二
作者：彭孙遹
朝代：清
体裁：七言绝句

鉴公兰若小池滨，曲径疏篱颇率真。开遍樱桃千万树，竹炉榆火送残春。
问鉴公疾席间见歌者识其面乃亡友徐五湄棫旧时青衣也感赋二绝·其一
作者：彭孙遹
朝代：清
体裁：七言绝句

寂寞黄垆事已非，梁云袅袅月辉辉。春风羡杀红襟燕，长傍乌衣巷口飞。
闰中秋·其一
作者：彭孙遹
朝代：清
体裁：七言绝句

羲辔迂迟素节凉，斗车又见运中央。天心也爱清秋节，故与人间驻景光。
闰中秋·其二
作者：彭孙遹
朝代：清
体裁：七言绝句

北扉晚直桐阴密，南苑秋临桂路香。莫按霓裳旧时曲，翰林子墨在长杨。
闻歌
作者：彭孙遹
朝代：清
体裁：七言律诗

秦筝不断诉离愁，河影参差碧月流。雁柱促声翻乐府，鹍弦催滚入凉州。当时泪落萧关戍，此夜悲添楚客秋。一夕吴吟生白发，长安信美亦难留。
闻砧
作者：彭孙遹
朝代：清
体裁：五言律诗

独客空亭暮，凭栏听捣砧。和蛩飘夕籁，隔叶散秋林。空际流馀响，停时寄远心。可怜今夜月，孤梦杳难寻。
闻讱庵终养得请遥有此寄
作者：彭孙遹
朝代：清
体裁：七言律诗

金马门中久陆沈，蓬莱阙下暂抽簪。重裀不少吾邱恨，陟屺应悬季子心。钓水烟生湖外艇，采兰春上玉山岑。自伤风树情难逮，欲寄新诗泪满襟。
闻雁
作者：彭孙遹
朝代：清
体裁：七言绝句

千里乡关落照边，花时憔悴独成眠。相江亭上闻归雁，岭外飘零又几年。
闻雁
作者：彭孙遹
朝代：清
体裁：七言绝句

千里乡关首重回，南窗愁听雁声哀。秋来心事无憀甚，一任黄花早晚开。
阅潮州郡志见潮阳女子谢五娘诗小轩睡起日将午黄叶满庭山雨来叹其绝佳因有此赋
作者：彭孙遹
朝代：清
体裁：七言律诗

散帙南轩午梦馀，剧怜诗思艳芙蕖。江云暝合斜阳外，秋树凉生欲雨初。咏雪才清人宛在，然脂事往独愁予。拟持好句题团扇，木叶亭皋总不如。
阅除目知汉蜚得锦县有寄
作者：彭孙遹
朝代：清
体裁：五言律诗

畿邑当新建，君年仕正强。唯应酌辽水，兼欲问南阳。凤举丹霄远，花明墨绶香。论才多不次，努力莫回翔。
阮郎归·归思
作者：彭孙遹
朝代：清

玉河官酒送行时。轻黄遍柳丝。仙桥认取再来期。花骢骄欲飞。人事换，岁华非。江云望眼迷。年年风雪满征衣。思归又怕归。
阮郎归·旅思
作者：彭孙遹
朝代：清

院门花影锁重重。行云天外峰。梦魂吹去杳无踪。此时愁杀侬。风剪剪，月胧胧。春霜压被浓。万千心事霎时中。狂儿撼晓钟。
阮郎归·春晓
作者：彭孙遹
朝代：清

灵扉谁焉捲仙旌。霞光透月棂。几回欲去又消停。朝寒不自胜。明镜启，晓篝轻。宫香分外清。依微花气满云屏。春禽无数声。
陈白沙草书歌
作者：彭孙遹
朝代：清

白沙先生名早闻，手掷青山归白云。陈情上拟李令伯，讲书欲方吴聘君。晚年信手作大字，落笔纵横有奇致。何必规规王右军，淋漓时复成高寄。世人好古如好龙，可怜识见多雷同。岂知草圣固余技，相赏不在翰墨中。
陈白沙草书歌
作者：彭孙遹
朝代：清
体裁：古风

白沙先生名早闻，手掷青山归白云。陈情上拟李令伯，讲学欲方吴聘君。晚年信手作大字，茅笔纵横有奇致。何必规规王右军，淋漓时复成高寄。世人好古如好龙，可怜识见多雷同。岂知草圣固馀技，相赏不在翰墨中。
院中晓直
作者：彭孙遹
朝代：清
体裁：七言律诗

霜笼朝旭气嶙峋，早向东华踏软尘。南陆行看圭景度，北扉来听漏声频。老槐叶尽龙初蛰，古柏巢低鸟自驯。最是太平多暇日，直庐一到又经旬。
除夕·其一
作者：彭孙遹
朝代：清
体裁：七言律诗

朔吹凌兢晚更骄，早春寒色倍今宵。盆梅萼小烘初绽，山麝烟浓篆未消。白发新痕愁种种，翠屏旧隐思迢迢。故乡俦侣他乡节，竟夕蝉联话寂寥。
除夕·其二
作者：彭孙遹
朝代：清
体裁：七言律诗

绛蜡花深不剪煤，素虬水急夜频催。一年已过黄杨厄，三舍难邀白日回。青管迎阳将暖至，明琼送喜得枭来。樽前自愧衰迟甚，酌取屠苏最后杯。
除夕和悔庵·其一
作者：彭孙遹
朝代：清
体裁：七言律诗

坐看岁月几乘除，野马黄埃共起居。地迥忽传迁客讯，箧开重见故人书。颓唐宦兴摧眉后，冷落吟情拥鼻馀。日暮空堂闻鼠啸，萧然真已类逃虚。
除夕和悔庵·其二
作者：彭孙遹
朝代：清
体裁：七言律诗

白发何当痛扫除，青缣长拥一床书。风霜凄结寒支枕，冰雪阑干夜剪蔬。得句尽堪资啸咏，衔杯聊得对轩渠。凭将光景閒消遣，万事人间总不如。
除夕和悔庵韵
作者：彭孙遹
朝代：清
体裁：七言律诗

虚幌寒灯溯晚风，颓颜难借酒杯红。蹉跎出处浮云外，飘忽年华逆旅中。身逐鸿飞常向北，心随斗柄又移东。销忧且作蝉联话，留待三更玉漏终。
除夕次说岩先生韵·其一
作者：彭孙遹
朝代：清
体裁：七言律诗

玉珂初向直庐还，枥马声中独掩关。锦带新篇江令笔，白云旧隐谢公山。频烦禁闼才俱健，把玩年华意自间。几欲相从肄宵雅，祗怜垂老益衰顽。
除夕次说岩先生韵·其二
作者：彭孙遹
朝代：清
体裁：七言律诗

紫宸仙仗集端门，玉律阳回纪岁元。鹄立千官班舜瑞，山呼万岁荐尧樽。儒臣重席叨深眷，膳宰加笾见特恩。莫道东郊迎气晚，九天笑语蔼春温。
除夜䢴江舟次赋别贻上
作者：彭孙遹
朝代：清
体裁：七言律诗

桁上寒流涌碧莎，城头冬日照嵯峨。水乡作暖如新夏，雨气徐生点素波。访戴兴随残臈尽，渡江春在故园多。平山尺素如相寄，他日秦溪问荷蓑。
除夜以一罂酒饷次也辱贻新句辄依韵答
作者：彭孙遹
朝代：清
体裁：七言律诗

偶携竹叶烧春瓮，为致椒花守岁筵。酒客形骸虽放浪，曲生风度却清妍。已看态美颓山玉，更羡诗成下水船。欲和不能甘退舍，始知造物赋才偏。
除夜寄寓庸
作者：彭孙遹
朝代：清
体裁：七言律诗

南窗清话拨炉烟，残雪馀寒夜陡然。酒怯愁浓为味减，灯知春近作花妍。宦情本淡甘人后，诗格争新怵我先。报塞有时归有日，汗青端的是明年。
除夜感事
作者：彭孙遹
朝代：清
体裁：七言律诗

平野长风晚益骄，空庭积霰未全消。不知人事多迁换，但觉年华转寂寥。花信正淹三径雨，春寒初上五更潮。天涯行役还相忆，雪满䢴沟路更遥。
除夜泊䢴关·其一
作者：彭孙遹
朝代：清
体裁：五言律诗

越客晚停桡，凄凉廿四桥。江声悬夜枕，渔火乱春潮。岁月流波驶，烟尘涨海遥。竹西亭畔路，风物入萧条。
除夜泊䢴关·其二
作者：彭孙遹
朝代：清
体裁：五言律诗

除夜入春阳，䢴沟接渺茫。五年逢此夕，三度在他乡。星汉浮渔浦，风烟冷战场。微名真自累，客泪满河梁。
除夜酌酒与次贞
作者：彭孙遹
朝代：清
体裁：七言绝句

千里䢴关接暮烟，一尊相对各凄然。孤舟明发寒江上，追忆今宵是隔年。
陶泾
作者：彭孙遹
朝代：清
体裁：五言律诗

日暮帆初落，孤村且自依。归人乘月渡，夜火隔江微。独鸟暝投树，寒渔水满矶。经秋犹几日，槲叶已纷飞。
雄州道上口号·其一
作者：彭孙遹
朝代：清
体裁：七言绝句

江雨新添几尺潮，灵岩山下碧迢迢。却怜秋月如春水，柳绿波明冶浦桥。
雄州道上口号·其二
作者：彭孙遹
朝代：清
体裁：七言绝句

流水垂杨夹岸生，龙池风景倍凄清。秣陵关外山无数，翠髻青螺一带明。
集扇头字成句
作者：彭孙遹
朝代：清
体裁：五言绝句

清兴不知止，偶然成一游。烟峰日送碧，花涧夕生秋。
雨中宿宝应城外
作者：彭孙遹
朝代：清
体裁：七言律诗

白马湖边雪浪奔，高厓古木欲平吞。天临泽国常多雨，邑少人家只似村。宿草几迷公路冢，凭轩一吊孔璋魂。风尘满目无知已，羡尔当年国士恩。
雨中春兴
作者：彭孙遹
朝代：清
体裁：七言律诗

风堕蔷薇入画檐，一时吹作雨纤纤。菜花水浅才通棹，燕子泥香正捲帘。陌上有人寻翠羽，愁中何处问青帘。离居转觉春阴促，昼漏频移又几签。
雨中望严陵钓台
作者：彭孙遹
朝代：清
体裁：七言律诗

雨锁荒祠黯不开，残碑尽日掩莓苔。春茸迥出山椒路，石壁高悬树杪台。江上几人垂钓老，天涯若个问津来。烟波不少登临兴，对此应惭作赋才。
雨中简友人
作者：彭孙遹
朝代：清
体裁：五言律诗

我意耽幽寂，山僧对雨愁。天光凝远岫，树影散中流。大泽鱼龙动，空城麋鹿游。西窗裁烛处，得句向谁投。
雨中舟行
作者：彭孙遹
朝代：清
体裁：七言律诗

平川一带碧潺湲，青浦城西刺客船。如有如无宜麦雨，不寒不暖簇蚕天。坐侵衣袂怜新绿，行近人家起暮烟。欲寄相思伤远道，东风芳草自芊绵。
雨中花·解嘲
作者：彭孙遹
朝代：清

曲生已拜尚书尹。毛生又摄中书品。橘叟千头，竹君千户，尽领通侯印。羽客乘轩花锡衮。先生岂合长栖遁。官柳排衙，官蛙叠鼓，官补南柯郡。
雨中过扬州
作者：彭孙遹
朝代：清
体裁：五言绝句

不踏平山路，乘潮夜入吴。故人无一在，那忍问黄垆。
雨中过白芒村寄高山人俨
作者：彭孙遹
朝代：清

春云生骤寒，溪上无人迹。石笋清相罗，烟翠纷可摘。欲持三尺绢，写此春山碧。却忆山中人，远在龙池宅。惆怅不同游，白芒风雨夕。
雨中过白芒村寄高山人俨
作者：彭孙遹
朝代：清
体裁：古风

春阴生骤寒，溪上无人迹。石笋清相罗，翠烟纷可摘。欲持三尺绢，写此春山碧。却忆山中人，远在龙池宅。惆怅不同游，白芒风雨夕。
雨后望秦溪诸山
作者：彭孙遹
朝代：清
体裁：五言律诗

积阴生霁色，一望隔尘寰。谷水烟中树，秦溪雨后山。参差青霭里，隐见白云间。待约携筇往，扪萝此更攀。
雨后简无言
作者：彭孙遹
朝代：清
体裁：五言律诗

僧舍无行迹，纤絺挂薜萝。风回天籁落，棋罢暝中过。雁影南来早，秋声雨后多。清吟良不厌，馀兴属羊何。
雨后见月闻邻歌
作者：彭孙遹
朝代：清
体裁：五言律诗

晚来秋雨歇，池馆弄轻阴。古木萦云湿，虚檐受月深。长明生静悟，短梦费幽寻。会惜繁华尽，空兹物外心。
雨夜泊吉阳城外喜龙胪先带云见过
作者：彭孙遹
朝代：清
体裁：五言律诗

平沙漠漠雨，艇子系江隈。忽见琼枝树，惊从何处来。重闉当夜启，蜡炬背风开。知向青原道，山中听讲回。
雨泊润州城下怀贻上之淮阴
作者：彭孙遹
朝代：清
体裁：五言律诗

相思楚水阔，相望正依依。官舍终朝尽，淮阴何日归。江云开复合，秋雨息还飞。应有安仁赋，空怜心思违。
雨泊章江门外与蘧非对饮
作者：彭孙遹
朝代：清
体裁：七言绝句

何事相看各黯然，故乡一别动经年。章江门外听残漏，寒雨孤舟客未眠。
雨泛归出庭中望月
作者：彭孙遹
朝代：清
体裁：古风

暮雨泛轻桡，落日收远峤。如何斋中树，明月重相照。夕天散暮阴，澄霁舒秋眺。孤怀展转深，风雨生幽峭。为劝惜芳辰，抚景悲同调。待留金波光，共迟白日耀。
雪中访邱二虎牙不遇
作者：彭孙遹
朝代：清
体裁：五言律诗

客舍临斜陌，重扉掩朔风。主人何处去，雪满凤城中。北阙金茎湿，西山翠霭空。灞桥曾有约，清兴与谁同。
雪后登虎邱山
作者：彭孙遹
朝代：清
体裁：七言律诗

雪后携筇上翠微，参差林木映清晖。云岩晓树鸦初起，鹤涧空波鸟自飞。春草依然侵履迹，寒山终日拥僧扉。道人对客忘言久，閒向松阴补衲衣。
雪次杨次也韵
作者：彭孙遹
朝代：清
体裁：七言律诗

谁摘仙葩散九闉，轻于冰凌重于尘。盛姬台馆层层玉，郢客歌词滟滟春。境现空花飞有相，室生虚白似无人。莫将机思争天巧，刻叶三年总未真。
霜降日发南谯
作者：彭孙遹
朝代：清
体裁：七言律诗

旅食无端岁月赊，西风白露变蒹葭。即看岩际丛生桂，早发秋来两度花。落木声多霜有信，采萧人远思无涯。愁中却忆䢴江使，计日今朝已到家。
露筋祠
作者：彭孙遹
朝代：清
体裁：五言律诗

古祠垂柳下，寂寂枕湖滨。黄绢谁题字，清波自照人。斜阳虚幌肃，芳树旧柯春。过客空捐佩，云衣不可亲。
青浦舟次
作者：彭孙遹
朝代：清
体裁：七言律诗

扬铃击汰晓相催，百里青溪半日回。江浦秋深莼菜老，汀洲水落蓼花开。地通三泖潮争上，节近重阳雨易来。莫向天南更回首，暮云乡树不胜哀。
青玉案·九日
作者：彭孙遹
朝代：清

寒烟衰柳西陵路。是一幅、悲秋赋。凝望衡皋天欲暮。萧风吟叶，湿云粘树。不见登高处。东篱把酒黄花吐。应插遍、茱萸无数。美景良辰谁与度。露蛩声咽，霜砧响断，枕上潇潇雨。
青驼市
作者：彭孙遹
朝代：清
体裁：五言律诗

烟火隔冈生，青驼小市名。冰髯吹自结，沙眼射难明。溷迹人争贱，冲寒命亦轻。扶桑何处景，驴背曝朝晴。
静含有初夏过香陉山舍见怀诗依韵答之·其一
作者：彭孙遹
朝代：清
体裁：七言律诗

忆汝摊书日掩扉，竹林别室送春晖。文章有价时人贱，珠玉无容识者稀。视马从来失之瘦，相人今尽举其肥。丈夫三九犹雌㐲，坐看蓬蒿斥鴳飞。
静含有初夏过香陉山舍见怀诗依韵答之·其三
作者：彭孙遹
朝代：清
体裁：七言律诗

山窗秋色最清幽，风雨当年得胜流。阮氏道南都讲席，徐公城北读书楼。不求温饱明微尚，莫羡坚肥诧壮游。齐易鲁诗卿相业，区区博士肯轻酬。
静含有初夏过香陉山舍见怀诗依韵答之·其二
作者：彭孙遹
朝代：清
体裁：七言律诗

利涉还须捩柂神，羡鱼不若具丝纶。但令匹锦才华在，一任籯金世态新。木必丰寻称国器，玉因待价作儒珍。汝今味道方腴美，酪出醍醐豉下莼。
静含有初夏过香陉山舍见怀诗依韵答之·其四
作者：彭孙遹
朝代：清
体裁：七言律诗

南龙山海郁苍苍，通德鸣珂旧此乡。乔木自然垂荫远，洪源那不浚流长。圭璋尔岂须承藉，糠秕余方愧簸扬。更语庭阶群玉树，盛年努力占春芳。
韩侯钓台
作者：彭孙遹
朝代：清
体裁：七言绝句

王孙垂钓楚江隈，此地犹存百尺台。台上不堪回首处，秋风长乐土花开。
韩山亭
作者：彭孙遹
朝代：清
体裁：古风

岚气凌高秋，冈势日崷崒。欲问山中亭，迹与寒烟没。藤稍罥客衣，屐齿粘苔发。下山不见人，海水摇明月。
韩山谒文公祠
作者：彭孙遹
朝代：清
体裁：古风

韩山郁以特，韩木何苍苍。乃有韩公祠，气色参相望。我来拜祠下，拜罢重登堂。披帷觌公像，俨若在我傍。身黜名愈显，事久泽不忘。风流千百世，被此蛮蜑乡。烈士殉节义，达人重文章。寄托苟有在，贬窜其何伤。
韶阳道上寄融谷
作者：彭孙遹
朝代：清
体裁：七言律诗

数从帆底眺晨星，荡漾孤舟类水萍。夜雨独行中宿峡，春风重上曲江亭。武溪渺渺寒流白，韶石苍苍落照青。得似洞庭张乐处，仙音虽好不同听。
颂嘉斋中赏芍药
作者：彭孙遹
朝代：清
体裁：七言律诗

漫说玄晖绝代才，轻将红药厕苍苔。岂知国色多娇贵，不与春工竞剪裁。瓶浸芳云喷麝液，衣沾仙雾减兰煤。明朝检点馀香在，知到荀家坐上来。
题东川读书秋树根图·其一
作者：彭孙遹
朝代：清
体裁：五言绝句

读书秋树根，声出秋树杪。秋树高无枝，森疏不知老。
题东川读书秋树根图·其三
作者：彭孙遹
朝代：清
体裁：五言绝句

嗒焉坐日夕，林气何清微。时时落空翠，湿我芙蓉衣。
题东川读书秋树根图·其二
作者：彭孙遹
朝代：清
体裁：五言绝句

秋山无行迹，秋叶红鳞鳞。微吟散林樾，此中知有人。
题东川读书秋树根图·其四
作者：彭孙遹
朝代：清
体裁：五言绝句

落落一丘壑，悠悠与世疏。此境有时有，斯人天下无。
题乌绒花和晓岳·其一
作者：彭孙遹
朝代：清
体裁：七言绝句

吹尽残春廿四风，隔墙又见数枝红。乌绒解作伤心色，渲染黄梅细雨中。
题乌绒花和晓岳·其三
作者：彭孙遹
朝代：清
体裁：七言绝句

吹尽花期廿四风，绿阴深处见轻红。隔林乍歇黄梅雨，几缕朝霞远近中。
题乌绒花和晓岳·其二
作者：彭孙遹
朝代：清
体裁：七言绝句

色丝染得最轻匀，一捻纤红弄态新。可是东家朱粉薄，不教太赤污天真。
题乌绒花和晓岳·其四
作者：彭孙遹
朝代：清
体裁：七言绝句

谁劈香绒解绣绦，千丝万缕细于毛。楝花风尽红英歇，昨夜隋宫试剪刀。
题倚江画·其一
作者：彭孙遹
朝代：清
体裁：七言绝句

火城初散曙光催，早向鸾坡视草回。一道莲灯归院去，吏人惊是乘舆来。
题倚江画·其二
作者：彭孙遹
朝代：清
体裁：七言绝句

载笔朝朝侍玉铺，承恩最与外人殊。若为唤起阎中令，重写春池晓泛图。
题半舫
作者：彭孙遹
朝代：清
体裁：七言律诗

小窗低户不安横，半舫中堪眺大瀛。心似虚舟初不系，人如秋水恰同清。夷犹自惬沧洲趣，萧远真为建德行。便欲相从抛组去，五湖烟月一帆轻。
题卢时偕小照·其一
作者：彭孙遹
朝代：清
体裁：七言绝句

罨画溪深六月凉，松萝隐映读书堂。绿阴如羃天如水，红藕花前白昼长。
题卢时偕小照·其二
作者：彭孙遹
朝代：清
体裁：七言绝句

此中风物与人殊，世味萧然道味腴。他日人间作佳话，云鸿留得草堂图。
题吕真人印月轩用展成韵·其一
作者：彭孙遹
朝代：清
体裁：七言律诗

凌虚时作御风行，随处人间有五城。千载云衣留想像，一天霞气浩纵横。澄岚晓度双鸾影，寒月秋空万籁声。矫首层霄凭寄语，可容仙籍隶瑶京。
题吕真人印月轩用展成韵·其二
作者：彭孙遹
朝代：清
体裁：七言律诗

神嵩气色郁扶舆，中有真人拥节居。十二楼台开绛阙，五千道德授丹书。蓬山踪迹何曾远，槐鼎勋名总不如。从此抽簪便长往，半轩松月卧清虚。
题周广庵渔隐图
作者：彭孙遹
朝代：清
体裁：七言绝句

江乡风物自清娱，莫向长安忆旧吴。若使季鹰当盛世，秋来未必念莼鲈。
题周蕡墨竹
作者：彭孙遹
朝代：清
体裁：七言绝句

故园新种千竿竹，秋雨应添绿万丛。昨夜山楼寒梦觉，依稀身在碧鲜中。
题堵芬木所画竹阁怀先卷
作者：彭孙遹
朝代：清
体裁：七言律诗

小范当年揽辔游，西山亭榭敞深幽。清风仍自标筼谷，遗记今犹在竹楼。江水斜萦千嶂碧，人烟寒逼两峰秋。词人怀古情何限，尽向丹青障里留。
题孙豹人小影
作者：彭孙遹
朝代：清
体裁：七言绝句

落日萧萧松树林，寒崖幽瀑百重深。抱琴独向此中老，不复人间觅赏心。
题巨年明月楼
作者：彭孙遹
朝代：清
体裁：七言律诗

杰阁嶒峨碧水隈，长留片月与徘徊。白蘋湖上双鱼度，落木风前一雁来。色敞中天平野尽，秋横万里暮云开。谁知暇日销忧处，仍有抽毫作赋才。
题张山人画册·其一
作者：彭孙遹
朝代：清
体裁：七言绝句

数声相向最高枝，凉雨新秋欲暝时。吸露餐风君莫讶，由来清亦畏人知。
题张山人画册·其三
作者：彭孙遹
朝代：清
体裁：七言绝句

黄金新埒玉为鞭，一骋霜蹄旋旋圆。持比前朝诸画客，风流何让李龙眠。
题张山人画册·其二
作者：彭孙遹
朝代：清
体裁：七言绝句

树色云容缥缈间，寒潭秋水碧潺湲。江亭高枕清无事，饱看襄阳雨后山。
题张翀画花鸟册子·其一
作者：彭孙遹
朝代：清
体裁：七言绝句

画苑人传粉本清，宛然花鸟弄春晴。黄筌一往张翀死，今古风流想像生。
题张翀画花鸟册子·其二
作者：彭孙遹
朝代：清
体裁：七言绝句

往事追寻岁月赊，淮波东去月西斜。春芜阁上人何在，开遍秋来满径花。
题张远画十八尊者图寿张明府
作者：彭孙遹
朝代：清
体裁：古风

清阴白日澄秋院，梧竹寒光淡葱茜。素纨入手皎于雪，画图宛转开生面。细若游丝飏碧空，密如弱缕排文练。笔端运处疑有神，目力穷时转生眩。龙华会后多高贤，鸯崛鸡山记莂年。嗔耶喜耶皆佛法，偶然示现人天前。锡飞杯度其迹耳，就中真谛谁能传。张生妙手压周昉，绘事风流世无两。当其得意写纨质，慧笔幽情𦕈相赏。年来一洗粉与脂，居士龙眠忏悔时。白毫拂拂出十指，说法身应现画师。我亦楞伽时系肘，鬓丝禅榻消磨久。乞法从无长者金，逃禅但饱声闻酒。欲向天台赋应真，因风一寄玉堂人。悬知今日神仙宰，定是前生金粟身。
题悔庵吊琵琶乐府·其一
作者：彭孙遹
朝代：清
体裁：七言绝句

一去红颜帝子家，至今哀怨写琵琶。龙沙二月多风雪，吹作明妃冢上花。
题悔庵吊琵琶乐府·其二
作者：彭孙遹
朝代：清
体裁：七言绝句

清词一奏和人稀，冉冉春云凝不飞。红粉青娥齐掩泣，情知不独为明妃。
题方南先生小像·其一
作者：彭孙遹
朝代：清
体裁：七言绝句

风漪空捲碧琅玕，八月长安暑未残。想到庐山幽绝处，石梁秋瀑溅人寒。
题方南先生小像·其二
作者：彭孙遹
朝代：清
体裁：七言绝句

丘壑偏馀物外情，衣冠不著废将迎。偶来林下闻清籁，不似人间比竹声。
题既庭松风图兼送南还
作者：彭孙遹
朝代：清
体裁：七言绝句

此去江东托隐沦，不堪送别又萧辰。他年相访寒山路，笑指青松是故人。
题曹雅推石鏬校书图
作者：彭孙遹
朝代：清
体裁：古风

草堂一夜雨，绿遍前溪树。幽人独往来，日涉还成趣。春山万叠深，春水千顷碧。借问隐居人，何如辋川宅。
题月潭上人山房
作者：彭孙遹
朝代：清
体裁：五言律诗

爱尔经行室，萧然出翠微。万山秋色尽，薄暮白云归。泉脉疏频雨，炉烟漾晚晖。寥寥十年事，坐对此忘机。
题朱北山水墨花鸟册
作者：彭孙遹
朝代：清
体裁：七言绝句

水墨浅深分向背，天然生趣在毫端。可怜绝艺无人识，祗作当年院体看。
题李晋阳柳林别业·其一
作者：彭孙遹
朝代：清
体裁：七言绝句

居士当年寄托深，手栽杨柳已成阴。数枝摇荡仙飙里，风树偏伤此日心。
题李晋阳柳林别业·其二
作者：彭孙遹
朝代：清
体裁：七言绝句

尽日长条踠地垂，缘堤拂水绿参差。攀枝最有无涯戚，春露秋霜各一时。
题林范汉宫春色画卷·其一
作者：彭孙遹
朝代：清
体裁：七言绝句

九重春色在昭阳，秾李夭桃出众芳。底事刘郎太辛苦，翻然远觅白云乡。
题林范汉宫春色画卷·其二
作者：彭孙遹
朝代：清
体裁：七言绝句

胭脂狼籍写朱颜，石黛纵横画远山。心力年来空费尽，不知周昉在人间。
题枫江渔父图
作者：彭孙遹
朝代：清
体裁：七言绝句

手结夫须上钓舟，霜黄初落潦初收。凭谁剪取吴江水，并作枫林一派秋。
题查夏重把膝图·其一
作者：彭孙遹
朝代：清
体裁：七言绝句

落落千秋自有真，悠悠出处那堪论。不逢鱼水君臣契，多少隆中抱膝人。
题查夏重把膝图·其二
作者：彭孙遹
朝代：清
体裁：七言绝句

二德惟应老凿坏，眼前石孟总舆台。凭将雏凤轻相比，只是治中别驾才。
题柴氏园亭四首·其一
作者：彭孙遹
朝代：清
体裁：七言律诗

翳然林木草堂幽，北郭烟霞一望收。竹里看山延爽气，花间疏沼纳春流。江湖自傲青樽色，泉石曾陪绿野游。见说谢公宾从在，几人洒泪向西州。
题柴氏园亭四首·其三
作者：彭孙遹
朝代：清
体裁：七言律诗

草阁嵯峨睥睨前，倚阑长眺敞云烟。山堂细籁敲寒玉，石涧惊涛响夜泉。万壑迥含风雨气，孤城长见夕阳悬。邻家日暮新篘熟，吏部风流意惘然。
题柴氏园亭四首·其二
作者：彭孙遹
朝代：清
体裁：七言律诗

三径依然对丽谯，词人曾此驻游镳。春池泛羽通金谷，晴郭看云度午桥。入座薰风梳竹筱，捲帘梅雨坼芭蕉。画廊朱户经过少，碧藓青萝锁寂寥。
题柴氏园亭四首·其四
作者：彭孙遹
朝代：清
体裁：七言律诗

往事侵寻岁月深，旧栽梧竹未成林。莓苔上壁生虚绿，鼯鼠空堂趁晚阴。高树槎枒饥鸟下，湿茸萧飒夜虫吟。凄凉几堕游人泪，销歇还知造物心。
题梅桐崖小像·其一
作者：彭孙遹
朝代：清
体裁：七言绝句

十年朝隐意萧閒，长在清泉白石间。他日抽簪乞归去，还应乞取敬亭山。
题梅桐崖小像·其二
作者：彭孙遹
朝代：清
体裁：七言绝句

合沓云山上插天，玄晖诗句至今传。卧游已足令人羡，身陟丹梯益邈然。
题殷彦来岁寒吟·其一
作者：彭孙遹
朝代：清
体裁：七言绝句

客里偏惊岁月频，羁心畴不感凄辰。新诗字字凌冰雪，输与东吴秀出人。
题殷彦来岁寒吟·其二
作者：彭孙遹
朝代：清
体裁：七言绝句

含毫一往寄情深，不是寻常拥鼻吟。到处流传诗句好，何人解识岁寒心。
题沈客子春山丝竹图
作者：彭孙遹
朝代：清
体裁：七言绝句

春女如花春物妍，东山风调故依然。一丝一竹浑间事，曾误苍生四十年。
题海珠寺
作者：彭孙遹
朝代：清
体裁：七言律诗

水中楼阁出虚无，两岸烟波入画图。来往帆樯归客少，兴亡亭榭夕阳孤。鲛人听法秋挥泪，龙女栖禅夜施珠。物外莫论尘世事，越王台上有啼乌。
题潜籁轩次韵
作者：彭孙遹
朝代：清
体裁：五言律诗

草堂尘外境，斜厕碧溪隈。居与三山近，人惟二仲来。行吟清籁发，坐啸绿樽开。却笑牵丝客，经年去不回。
题王海若遗像
作者：彭孙遹
朝代：清
体裁：七言绝句

琅琊本是清华族，五马秦邮事可论。六十年来遗泽尽，老成虽谢典型存。
题王清远桐阴试茶图
作者：彭孙遹
朝代：清
体裁：七言绝句

幽人偶此坐林樾，沧沧竹树清且寒。一匙绿雪洒兰吹，邈然高咏青琅玕。
题画
作者：彭孙遹
朝代：清
体裁：古风

好山每如画，好画复如真。此解本难转，谁为明眼人。素箑一以开，宛然岩壑趣。不假买山资，何须济胜具。
题画
作者：彭孙遹
朝代：清
体裁：七言绝句

素影珊珊迥出尘，未须铅泽污天真。无端独自窥帘坐，不道嫦娥解笑人。
题画·其一
作者：彭孙遹
朝代：清
体裁：七言律诗

来是神光去是云，人间天上总无分。护持下体穷裆裤，稳称纤腰细裥裙。好整香车迎七夕，空裁玉叶寄双文。分明眼底难相近，只似当年李少君。
题画·其二
作者：彭孙遹
朝代：清
体裁：七言律诗

谁写巫山一片云，甘泉图画杳难分。身轻时似惊鸿态，腰细难胜簇蝶裙。何处更寻香蔽膝，当年空羡锦回文。陈王赋里分明是，欲向清宵恼细君。
题画册
作者：彭孙遹
朝代：清
体裁：五言绝句

爱此尘外踪，心迹共萧迥。驴背耸吟肩，踏遍寒山影。
题画竹
作者：彭孙遹
朝代：清
体裁：七言绝句

谁斫清光染竹枝，春来最易搅乡思。江南社日莺花候，正是家家笋蕨时。
题祝矜删南村独酌图
作者：彭孙遹
朝代：清
体裁：七言绝句

吴客春来有梦思，鲜香腻粉一枝枝。不知东郭行吟日，可似南村独酌时。
题秋海棠二绝·其一
作者：彭孙遹
朝代：清
体裁：五言绝句

娇态难禁雨，轻红欲染霞。谁知断肠草，即是断肠花。
题秋海棠二绝·其二
作者：彭孙遹
朝代：清
体裁：五言绝句

秋老深深院，临风人自嗟。捲帘肠已断，怯见断肠花。
题程氏水楼
作者：彭孙遹
朝代：清
体裁：七言绝句

旧馆重来倍寂寥，隔溪惟见柳千条。黄花水榭无人到，独对西风看落潮。
题胥川草堂
作者：彭孙遹
朝代：清
体裁：古风

西皋美池沼，杖策一相逐。林水清且深，涧草萋以绿。良辰共嵇阮，高言屏丝竹。荷樽进晚凉，兰衣袭馀馥。薄暮憺忘归，当暑静无燠。解带数来过，庶以慰幽独。
题茂伦雪滩钓叟图
作者：彭孙遹
朝代：清
体裁：七言绝句

故人踪迹近何如，拟向江干问隐居。真乐宛从濠上得，子应知我我知鱼。
题萧晨画
作者：彭孙遹
朝代：清
体裁：古风

草堂枕林水，来往多清兴。终日少人行，幽鸟啼山径。欲访山中人，不辨山中路。林气日夕深，吹作霏微雾。
题螺浮观察扇头小影用家仲兄韵
作者：彭孙遹
朝代：清
体裁：古风

公是人中英，朝野竞倾属。世道如波澜，沦胥及回洑。匪藉五凤手，孰奠八鳌足。扬历亦云疲，主恩赐休沐。城南十亩地，兹焉始营筑。因山起台榭，高并韦杜曲。乘流放钓船，抽簪谢朝服。心远物自亲，机息鸥相逐。逍遥弥日夕，爱此春波绿。谁写尘外姿，尽洗绮与縠。素纨时一披，清风照川麓。
题赠成侍御勇
作者：彭孙遹
朝代：清
体裁：古风

甘陵有党祸，炎祚乃终屯。北辕方召衅，绍述犹纷纷。自昔运中否，士气颓不伸。所以盛世事，折槛旌直臣。岳岳成侍御，对仗批逆鳞。一朝身去位，国势遂不振。采芋嵬山颠，家人忘其贫。著书以自娱，白首终隐沦。清风与直节，千载谁同尘。回首甲午年，遗事重可论。古今一邱貉，嗟哉肉食人。
题赠菊农散人·其一
作者：彭孙遹
朝代：清
体裁：七言绝句

閒来独把菊花丛，长日栖迟半𤱔宫。为圃为农无不可，总无机事到胸中。
题赠菊农散人·其二
作者：彭孙遹
朝代：清
体裁：七言绝句

霜葩偏自抱幽贞，好与山人共结盟。风格千秋谁得似，天然妩媚魏元成。
题阎修龄淮上草堂·其一
作者：彭孙遹
朝代：清
体裁：五言律诗

故居汾水曲，门对柳溪深。正有西归梦，空劳北望心。临淮三卜宅，种树几成阴。不及晨风翼，翩翩返旧林。
题阎修龄淮上草堂·其二
作者：彭孙遹
朝代：清
体裁：五言律诗

移家淮水上，生计问渔舟。旧国松楸暗，高城木叶愁。晋山千里梦，楚雨一堂秋。久客经摇落，行吟易白头。
题雷田濯足万里流图
作者：彭孙遹
朝代：清
体裁：古风

有履不受尚方赐，有袜不教廷尉结。黄埃野马易污人，濯去沧浪千顷雪。迷阳却曲无不可，肯向风尘久蹩躠。市朝自窄宇宙宽，高卧山中踏明月。
题顾眉生画兰册
作者：彭孙遹
朝代：清

无复当年弄墨辰，断纨影里认前尘。青溪画阁秋如水，写出芳兰竟体人。
题龚节孙种橘园·其一
作者：彭孙遹
朝代：清
体裁：七言绝句

寒林叶叶点霜氛，小结茅亭卧白云。不羡江陵千户贵，新来赐爵洞庭君。
题龚节孙种橘园·其二
作者：彭孙遹
朝代：清
体裁：七言绝句

嘉树新分玉一丛，满林霜色𡒦吴枫。秋来最有江东思，白露青菰客梦中。
题龚贤山人画寄吴方涟侍御
作者：彭孙遹
朝代：清
体裁：古风

白下山人嗜奇癖，濡毫写就嵯峨碧。万壑千嵓尺幅中，因风一寄西台客。十载曾听长乐钟，故山梦想玉芙蓉。功成他日拂衣去，高卧莲花若个峰。
颙侯以春菜诗见示依韵奉荅
作者：彭孙遹
朝代：清
体裁：古风

食经自昔有遗制，淳熬炮渍称八珍。豪家异味广搜索，罗网直穷山海滨。饤盘殽核亦有法，攒梨馔栗枣用新。岂知贫士有饥色，二釜不具唯空囷。灌畦凿隧甚矣惫，一铫一镈皆躬亲。江南泽国富物产，上蔬第一为菰莼。于何得种最殊绝，谷水南浦名春申。季鹰缘此谢名爵，苦忆此味思沾唇。脱身入吴信高蹈，不撄凶祸囧与伦。我生平世踪迹异，踯躅仕路多艰辛。去年索米客京辇，素衣蹩躠成缁尘。南还海曲届残腊，驱疫索室走万侲。迎新舍旧祓不洁，苕茢戛戛桃蓁蓁。日月其除老将至，倏忽已及今兹春。誓当释巾遂终隐，经营十亩河之漘。莳蔬种树各区半，绮葱赤薤罗青津。小人但知近且小，请为老圃隶土均。龟肠日饱草木食，饮水食茹全其真。园丁报我新雨足，苦荼甘荠青嶙峋。虽然鼠壤厚积敛，咄咄老子何不仁。其中佳者首春芥，含膏酿露苍皮皴。琼苗荏染攒碧玉，霜根柔韧剥白银。和之椒桂助辛烈，能达阳气迎蕤宾。乃羹乃瀹薪以燀，火力强壮风焚轮。瓦盆盛出烂盈案，晚菘早韭俱下陈。饱餐终日惧过分，曾闻蕴藻羞明神。区区一意欲上荐，九阍阻绝忧群狺。谁职膳宰实司味，勿学众女嗔蛴螓。唐虞至圣啜土簋，上能节俭下不贫。知君用意极深远，目击浇俗时蹙颦。咀毫抽思赋春菜，精光皎皎生灵㕙。金闺当日好名誉，隐然志略存斯民。要令德泽浃万物，调燮元化同陶钧。何哉避地匿声迹，朅来东海投缗纶。闭门种菜作净馔，低眉乡里徒谨恂。须知用大合有道，肯将洴絖试不龟。君才百二我十二，敢相雄长东西秦。善歌必使声可继，引商刻羽有和人。如陈国风谕民志，我郐以下君其豳。发缄得此应大噱，笑倒七尺颓然身。
风中柳·离别
作者：彭孙遹
朝代：清

槐树阴浓，小院晚凉时节。别离可奈肠如结。歌喉轻啭，听唱阳关彻。情脉脉、几回呜咽。细语叮咛，道且自消停这歇。灯火高城更未绝。残妆重整，送向门前别。拚今宵、为伊啼血。
风中柳·立春日平原道上作
作者：彭孙遹
朝代：清

芳甸青旗，山县迎春时候。无端独向风尘走。去年今日，酒重沾衣袖。帘幕捲、花封如绣。迢递家园，景色还应依旧。高楼不展横云皱。重门深掩，鹊脑喷金兽。怕春来、更添消瘦。
飞来寺
作者：彭孙遹
朝代：清
体裁：五言绝句

秋云川上暝，峡树雨中微。莫听清猿叫，行人泪满衣。
食佛手芥
作者：彭孙遹
朝代：清
体裁：古风

春气妍和雨破块，畦菜丛生抽轧快。鼠壤馀蔬靡不有，荼荠菘蒿葱韭薤。行盘瞥见青阑干，风土尤珍佛手芥。霜刀切玉色深绿，芼以芳辛姜与桂。沃醯瀹酱五味匀，甘滑何曾费龈齘。藜羹不糁日苦饥，肌肠出火炉吹韝。小人之肠易属厌，食鲑三九诧珍怪。露寒槐叶徒区区，美芹欲献意亦隘。要令田野洗此色，蕃植嘉生泽汪濊。请从老圃谢不如，抱瓮终身息机械。
食江瑶柱偶题
作者：彭孙遹
朝代：清
体裁：古风

平生耳热江瑶传，十载空寻江海游。朝来忽动子公指，添丁马颊纷见投。充庖已觉南烹异，入口俄惊玉柱柔。风味仅能同蚌蛤，鲜腴还似让犹蛑。大苏好事乃不恶，锡尔嘉名真善谑。庞然曾说黔之驴，氃氋争笑羊公鹤。此物由来天下多，江瑶江瑶尔何怍。